ועדת המשנה לספורט, כנסת 16, פרוטוקול מספר 11, 2005-03-22 12:00

גלעד ארדן: אני מתכבד לפתוח את ישיבת ועדת המשנה לספורט של ועדת החינוך, התרבות והספורט.

גלעד ארדן: צהרים טובים.

גלעד ארדן: קודם כול אני מתנצל, אני קצת חולה וצרוד ואשמח אם הדיון יתנהל על מי מנוחות כדי שלא אצטרך לאבד לגמרי את קולי.

גלעד ארדן: אין גם סיבה שלא לנהל אותו על מי מנוחות, אבל ליתר ביטחון אני אומר את זה.

גלעד ארדן: כינסתי את הדיון היום לבקשת כמה פונים צעירים, שפנו אלי גם בכתב וגם בעל-פה וגם הגיעו אלי לפגישות, שהעלו כל מיני טענות על התנהלות ליגת הכדורסל בישראל.

גלעד ארדן: כידוע לכולנו, מזה כמה עשרות שנים בליגה הבכירה בישראל זוכה מכבי תל-אביב באליפות הליגה – חלק שמחים על כך, חלק לא – פרט לכמה חריגות קטנות בדרך.

גלעד ארדן: אני חושב שהכנסת בדרך כלל לא אמורה לעסוק בדברים כאלה, ובוודאי לא להתערב על-ידי רגולציה או חקיקה, כי ספורט זה ספורט, זה תחרות, זה דבר שצריך לקרות לבד, לא על-ידי הנחיות כלשהן מהמחוקק, פרט לאיזו הסדרה כללית של הנושא.

גלעד ארדן: אבל השאלה שאנחנו צריכים לשאול את עצמנו כחברי כנסת, האם הגענו למצב שמסכן בכלל את קיום הכדורסל הישראלי, ואם הגענו למצב הזה – האם בכלל אפשר לטפל בו, והאם זה קורה בגלל מכבי תל-אביב או בגלל חוסר היכולת של הקבוצות האחרות לעלות ברמה ולהתחרות ברמה שמציגה מכבי תל-אביב.

גלעד ארדן: לא גיבשתי את עמדתי באופן סופי.

גלעד ארדן: אני אומר מראש שאני אמנם אוהד של מכבי תל-אביב מילדות אבל בנושא הזה אני פתוח לחלוטין.

גלעד ארדן: קודם כול אשמח לשמוע את מה שאומר ארגון "דור שלם דורש שוויון".

גלעד ארדן: אחר-כך אתן רשות דיבור לאנשי המקצוע, למנהלת הליגה ולאיגוד הכדורסל, ולכל מי שירצה להתבטא באופן חופשי מסודר.

גלעד ארדן: ננסה להתקדם לכיוונים כלשהם.

אבשלום וילן: אדוני היושב-ראש, הוזעקתי לכאן מוועדת הכספים, שם מצביעים עכשיו על התקציב, אז ברשותך תן לי לומר את דברי כעת.

אבשלום וילן: קודם כול, עלינו לזכור דבר אחד, שאיגוד הכדורסל הוא איגוד וולונטרי.

אבשלום וילן: כלומר הכנסת לא יכולה להתערב במעשי האיגוד.

אבשלום וילן: אנחנו יכולים להשמיע את עמדתנו, לתת גיבוי או ביקורת ציבורית, אבל ההכרעה היא של האיגודים ושל הקבוצות.

אבשלום וילן: את זה צריך לזכור.

גלעד ארדן: זה לא מדויק לגמרי.

גלעד ארדן: לגבי ההתאחדות לכדורגל, שהיא גם גוף וולונטרי, אמרת דברים אחרים כאשר פורסם דוח סטרשנוב.

אבשלום וילן: אמרתי בדיוק אותם דברים.

אבשלום וילן: והראיה, שהפרלמנט והממשלה לא יכולים לכפות על האיגודים.

אבשלום וילן: להזכירך, אנחנו מדינה חופשית, וצריך לזכור את זה.

אבשלום וילן: אני חושב שהפרלמנט צריך לבקר ברמה הציבורית, אבל את ההחלטות הם מקבלים באופן עצמאי.

אבשלום וילן: לכן אני אומר את זה מראש, להציב את כללי המשחק ההוגנים על השולחן.

אבשלום וילן: אני אפילו מברך, שמעתי שביתר ירושלים לא נפרדה ממרכז ביתר והגיעו להשלמה, אז בכלל טוב.

אבשלום וילן: זה קצת מתקשר למנהלת הליגה.

אבשלום וילן: לעניין עצמו, אני חושב שצריך בהחלט לעשות עבודת מטה רצינית.

אבשלום וילן: אני לא יודע אם המודל האמריקאי מתאים לנו, אבל עובדה שבליגת הכדורסל המקצועית האמריקנית יש כל הזמן תחרותיות כתוצאה מהשיטה.

אבשלום וילן: השיטה שם בונה כל הזמן תחרותיות.

אבשלום וילן: אצלנו המודל שונה לגמרי, אנחנו לא בליגה מקצוענית.

אבשלום וילן: אבל בכל אופן, אולי ניתן לבנות מודל כלשהו שיגביר את התחרותיות.

אבשלום וילן: אין לי טענות אל מכבי תל-אביב.

אבשלום וילן: מכבי תל-אביב במסגרת התנאים הקיימים עשתה את המקסימום ושולטת שלטון כמעט מלא לאורך שלושים וכמה השנים האחרונות, בזכותה.

אבשלום וילן: היא עשתה את זה ביושר, לא גנבה מאף אחד.

אבשלום וילן: מה שמדאיג אותי, איך יוצרים תחרותיות, איך יוצרים עניין, איך יוצרים שוויון הזדמנויות.

אבשלום וילן: בזה לפי דעתי צריך לעשות עבודת מטה, ויש לי הרבה מה לומר בכמה תחומים.

אבשלום וילן: אני אומר את זה בפתיחה.

אבשלום וילן: זה לפי דעתי צריך להיות המוטו של הדיון החשוב מאוד שיזמת, אדוני היושב-ראש, איך באמת יוצרים תחרותיות במסגרת ליגת העל בכדורסל.

מל פולישוק-בלוך: אגיד שני משפטים, ברשותך.

מל פולישוק-בלוך: אני יושבת-ראש ראש ועדת החינוך, התרבות והספורט.

מל פולישוק-בלוך: תחרותיות היא דבר חשוב מאוד, ואני חושבת שכל היושבים כאן הם בעד תחרותיות, אבל בדבריך עלתה נימה שעלולה להתפרש כאילו אנחנו אומרים שאלה שמצטיינים, אלה שטובים, בואו נוריד להם את הראש כדי להשוות אותם לרמה הבינונית ומטה.

גלעד ארדן: אם כך התפרש, אני מבהיר שלא לכך התכוונתי.

מל פולישוק-בלוך: לא התכוונתי לדבר, אבל את הנקודה הזאת אני רוצה להבהיר.

מל פולישוק-בלוך: האופציה היחידה העומדת לפנינו כדי לחזק את התחרותיות היא לחזק את אלה שעכשיו נמצאים הרבה מתחת למכבי תל-אביב ולהעלות אותם למעלה.

מל פולישוק-בלוך: אסור לנו ליצור מנגנון כלשהו שיגרום לכך שהרמה של מכבי תל-אביב, כפי שהיא מוכחת, ואולי מביאה קצת אור צהוב בעיניים וקצת התלהבות בעיני הישראלי, תיפגע.

מל פולישוק-בלוך: אסור שזה ייפגע, משום שזה צריך להיות דווקא המודל והמופת לאלה שנמצאים רחוק מאחור.

מל פולישוק-בלוך: אז אנא, אדוני היושב-ראש, שים לב שלא יבינו את דבריך לא כפי שהתכוונת.

אבשלום וילן: למה התכוונת בביטוי "אור צהוב בעיניים"?

מל פולישוק-בלוך: זה אור של שמש, של התלהבות.

מל פולישוק-בלוך: זה גם צהוב.

נועם אליישר: אני אוהד הפועל ירושלים, מ"דור שלם דורש שוויון".

נועם אליישר: בניגוד למה שאמרת כאן, גם אנחנו לא נגד מכבי תל-אביב, או לא חושבים שמכבי תל-אביב אשמה במצב שנוצר.

נועם אליישר: האשמה היא בחוקים שגרמו לאותו מצב.

נועם אליישר: הבעיה, שהיום הפער כל-כך גדול, שבלי עזרה מבחוץ אי אפשר יהיה להדביק אותו.

נועם אליישר: הפער בין מכבי תל-אביב לשאר הליגה פשוט גדול מדי.

נועם אליישר: משקיעים וספונסרים לא יגיעו לפרסם קבוצה שידועה כמקום שני.

נועם אליישר: אף חברה גדולה לא רוצה להתפרסם כקבוצה שמגיעה למקום שני.

נועם אליישר: חייבים איכשהו לשנות את המגמה הזאת.

נועם אליישר: הקהל מאבד עניין בליגה.

נועם אליישר: כל אחד יודע שבכל משחק של מכבי תל-אביב באירופה באים 10,000 צופים ויותר ל"יד אליהו".

נועם אליישר: בליגה מדי פעם כשיש דרבי, שזה יריבות עירונית שלא קשורה בכלל לכדורסל, או כשיש משחק מול הפועל ירושלים, שהיא גם יריבות שלא ממש קשורה לכדורסל השנה, מדי פעם האולם מתמלא.

נועם אליישר: אבל הליגה שלנו מאבדת צופים מדי שנה בשנה.

נועם אליישר: אני חושש מאוד שהמצב הזה יוביל אותנו תוך כמה שנים לכך שלא יהיה בכלל קהל בליגה, אנשים בכלל לא יבואו, הליגה שלנו תתמוטט והכול ייפול כאן.

נועם אליישר: אם הליגה תתמוטט, זה יוביל לכך שההשקעות בנוער יירדו, כי בסך הכול מי שאמור להשקיע בנוער זה הקבוצות, שיש להן איזה אינטרס שהנוער יעלה לבוגרים.

נועם אליישר: בסופו של דבר הכדורסל הישראלי והליגה הישראלית נפגעים מזה.

נועם אליישר: אין לי כמובן שום בעיה עם מכבי תל-אביב.

נועם אליישר: מכבי תל-אביב עושה רק את עבודתה ואת מה שהיא צריכה לעשות, ועושה גם עבודה מצוינת באירופה.

גלעד ארדן: מה ההצעות שלכם?

נועם אליישר: ההצעה העיקרית שלנו היא לקבוע תקרת שכר לליגה הישראלית.

נועם אליישר: אנחנו חושבים שאין דרך אחרת שיכולה לשפר את מצב התחרותיות בליגה.

נועם אליישר: אני מדבר על תקרת שכר רק בליגה הישראלית, ללא שום קשר אם קבוצה תחתים עוד שחקנים – שחקן זר או שחקן בוסמן או עוד שחקן ישראלי – לאירופה, שפשוט לא יהיה בסגל בליגה ויהיה בסגל לאירופה, אין לנו שום בעיה עם זה.

נועם אליישר: הבעיה היחידה, שהליגה שלנו לא תחרותית.

נועם אליישר: מצדי שבאירופה כל קבוצה תשקיע ממיטב כספה.

נועם אליישר: זאת ההצעה העיקרית שלנו.

נועם אליישר: יש לנו כמובן הצעות נוספות, כי בתור אוהדים אכפת לנו מאוד מכל מיני דברים אחרים, כמו מעמד השחקן הישראלי, שנפגע מאוד בשנים האחרונות.

נועם אליישר: לפני כמה שנים היו שני שחקנים זרים בכל קבוצה בליגה.

נועם אליישר: היום יש שלושה שחקנים זרים ושחקן בוסמן, שהוא עוד זר.

נועם אליישר: יוצא מכך שרק 20% מהשחקנים הפותחים בקבוצה הם ישראלים, וגם זה לא תמיד ישראלים כי יש הרבה מתאזרחים.

גלעד ארדן: 20% זה שחקן אחד.

נועם אליישר: ואם ניקח את האנשים שמשחקים על המגרש ממש, כולל המחליפים, האחוז לא עולה הרבה כי הזרים משחקים רוב זמן המשחק.

נועם אליישר: כל השחקנים הישראלים הטובים עוזבים את הארץ.

נועם אליישר: כל מי שלא במכבי תל-אביב או בהפועל ירושלים פשוט עוזב את הארץ.

נועם אליישר: יש רשימה גדולה מאוד של שחקנים שעזבו.

עדלי מרקוס: ובכל זאת יש עדיין 20% ישראלים.

נועם אליישר: הרמה של השחקן הישראלי שנשאר פחותה מרמת השחקן שהיה כאן לפני כמה שנים.

נועם אליישר: שחקנים ישראלים שמשחקים באירופה היום טובים יותר משחקנים הישראלים שנשארו בארץ, פרט לשחקני מכבי תל-אביב.

גלעד ארדן: יש לכם הצעה גם לגבי הבעיה הזאת?

נועם אליישר: יש לנו הרבה הצעות לגבי זה.

נועם אליישר: רוב ההצעות לא קשורות אלינו ישירות.

נועם אליישר: למשל הוצע להגביל את מספר השחקנים הזרים שיכולים להיות בחמישייה בזמן נתון, או למשל הוצע לאחרונה בכנסת שאם מחתימים יותר משלושה שחקנים זרים אז המס המופחת שמקבל זר לא ייחשב על השחקן הרביעי, כדי לעודד קבוצות להחתים רק שלושה שחקנים זרים, וכל מיני דברים כאלה.

נועם אליישר: המטרה העיקרית שלנו, כפי שאמרתי, היא קביעת תקרת שכר.

נועם אליישר: אנחנו חושבים שבלי זה כל השאר כבר לא משנה.

נועם אליישר: יש גם בעיה של מתקני הספורט בישראל, שקבוצות משחקות במקומות שאינם ראויים למשחק.

נועם אליישר: אפשר להזכיר את המשחק שנערך בתחילת העונה ב"אוסישקין" בין קבוצת הגליל העליון לבין הפועל תל-אביב, שבגלל מחסור במזגן בהיכל "אוסישקין" שחקנים החליקו ונפצעו.

דפנה שמואלביץ: לכנות את "אוסישקין" היכל – זה לא בדיוק מונח נכון.

דפנה שמואלביץ: אורווה יהיה תיאור נכון יותר.

נועם אליישר: לא היה שם מזגן והשחקנים החליקו על ימין ועל שמאל.

נועם אליישר: אם אני לא טועה, היו כמה פציעות באותו משחק.

נועם אליישר: כשאין מזגן זה אמנם משפיע על השחקנים, אבל גם אוהדים לא רוצים להגיע.

נועם אליישר: האולמות קטנים מדי, קבוצות רבות משחקות באולמות קטנים וכאשר קהל כבר רוצה להגיע למשחק יש רק 500-600 מקומות ישיבה באולם, זה לא רציני.

עמי אשל: צריך להגביל גם את מספר השחקנים הישראלים באירופה, רק ישראלי אחד בחוץ-לארץ ...

גלעד ארדן: דברי מכבי תל-אביב יישמעו בהמשך, ובהרחבה.

גלעד ארדן: אתה לא צריך להגיב מיד.

דפנה שמואלביץ: אני היועצת המשפטית של ארגון שחקני הכדורסל.

דפנה שמואלביץ: נושא תקרת השכר הוא נושא מורכב מאוד.

דפנה שמואלביץ: מדברים כאן על תקרת שכר, כאילו כולם מבינים מה המושג הזה אומר, מה המשמעות שלו, איך פורטים אותו לפרטים.

דפנה שמואלביץ: אבל נושא תקרת השכר הוא שם קוד להרבה מאוד אופני הגבלה על רמת ההשתכרות של שחקנים.

דפנה שמואלביץ: מבחינת המצב המשפטי, בארץ אין בשום מקום תקרת שכר, ובאירופה אין בשום מקום תקרת שכר.

דפנה שמואלביץ: בארצות-הברית, שם קיימת תקרת שכר, היא תמיד חלק מהסכם קיבוצי עם ארגון השחקנים האמריקאי, משום שאם היא לא חלק מהסכם קיבוצי היא פשוט לא חוקית.

דפנה שמואלביץ: לכן תקרת שכר בלי הסכם קיבוצי בלתי אפשרית מבחינה משפטית.

דפנה שמואלביץ: יש כאן גם הגבלה על חופש ההתקשרות וגם הגבלה על חופש העיסוק, הן של הקבוצות והן של השחקנים.

דפנה שמואלביץ: אני שמחה מאוד לשמוע שאוהדים מחליטים מה יהיה המקסימום שהשחקנים ירוויחו.

גלעד ארדן: הם מציעים, לא מחליטים.

דפנה שמואלביץ: אני לא יודעת איפה האוהד הזה עובד, אבל אני לא בטוחה שהוא היה מוכן שיגידו לו במקום עבודתו:

דפנה שמואלביץ: עד כאן תשתכר ומכאן והלאה לא מגיע לך יותר כסף.

דפנה שמואלביץ: במקום אחד בארץ קיים סוג של תקרת שכר, וזה בשירות הציבורי, מכוח סמכות סטטוטורית מפורשת שניתנה לממונה על השכר, מר רכלבסקי, והוא מפעיל את הסמכות הזאת על-פי קריטריונים מסודרים מאוד.

דפנה שמואלביץ: זאת אומרת, בלי הסכם קיבוצי או בלי סמכות מפורשת בחוק אין דבר כזה.

גלעד ארדן: למה ההסכם הקיבוצי מכשיר את ההגבלה הזאת על חופש העיסוק?

דפנה שמואלביץ: מכיוון שבהסכם קיבוצי יש שוויון כוחות במשא ומתן – ארגון עובדים עומד מול ארגון מעבידים וזה עניין של תן וקח.

דפנה שמואלביץ: אתן לך דוגמה.

דפנה שמואלביץ: כאן מדברים על תקרת שכר אבל לא מדברים על רצפת שכר.

דפנה שמואלביץ: בהסכם קיבוצי אתה יכול להבטיח ששחקן ישתכר כראוי, ושכנגד התקרה תובטח לו גם רצפה.

גלעד ארדן: אני יכול להבין מדבריך שאם היתה מגמה לתמוך בתקרת שכר ורצפת שכר, שתהיה מעוגנת בהסכם קיבוצי, כשארגון השחקנים מייצג את השחקנים בהסכם הזה, אז הייתם תומכים בכך.

דפנה שמואלביץ: לא.

דפנה שמואלביץ: נתתי לך כרגע כותרות.

דפנה שמואלביץ: יש עוד הרבה מאוד תנאים שצריך לקבוע כדי להסכים לתקרת שכר.

דפנה שמואלביץ: במקומות בהם יש תקרת שכר, קודם כול יש מנגנוני אכיפה של תשלומים.

דפנה שמואלביץ: אצלנו בליגה הישראלית מנגנוני האכיפה עלובים, כמעט ולא קיימים.

דפנה שמואלביץ: מוסר התשלומים אצלנו ירוד.

דפנה שמואלביץ: אין שנה שמסתיימת בלי חובות לשחקנים, או בלי שבסוף השנה הקבוצה משוחחת עם השחקנים ואומרת להם שיסכימו להפחתה של שכרם.

דפנה שמואלביץ: אין שנה שלא מוגשות תביעות לבתי-הדין לעבודה על הלנות שכר.

דפנה שמואלביץ: אי אפשר לעשות תקרת שכר בלי להבטיח זכויות בסיסיות ומנגנוני תשלומים ראויים, ועמידה בחוקי מגן בסיסיים.

דפנה שמואלביץ: אצלנו הנושא הזה פרוץ.

דפנה שמואלביץ: כלומר, קודם כול צריך להסדיר את מנגנוני האכיפה בצורה ראויה.

אבנר קופל: אבל יש בקרה תקציבית.

דפנה שמואלביץ: אסביר לאדוני כיצד פועלת הבקרה התקציבית.

דפנה שמואלביץ: קודם כול, הבקרה התקציבית מתחילה לטפל בחובות רק אם יש איחור של חודשיים בתשלום המשכורת.

דפנה שמואלביץ: וגם אחרי איחור של חודשיים – אם תפתח חוזים של שחקני כדורסל, החוק קובע שמשכורת של שחקן תשולם עד 10 בחודש.

גלעד ארדן: עו"ד שמואלוביץ, בואי נתמקד.

גלעד ארדן: אני בטוח שיש אלף נושאים שאפשר לדון בהם אבל כאן זה לא איגוד הכדורסל.

גלעד ארדן: הבנתי את עמדתך לגבי תקרת שכר.

גלעד ארדן: השאלה האם לארגון השחקנים יש הצעות כלשהן איך לעודד תחרותיות בליגה.

דפנה שמואלביץ: על כך חברי ידבר.

דפנה שמואלביץ: אני מבקשת לציין עוד שני עניינים קטנים.

דפנה שמואלביץ: כשמדברים על תקרת שכר, צריך להחליט מה היא תהיה.

דפנה שמואלביץ: מה זה תקרת שכר – מיליון דולר?

דפנה שמואלביץ: 3 מיליון דולר?

דפנה שמואלביץ: 10 מיליון דולר?

דפנה שמואלביץ: אם תקרת השכר היא מיליון דולר, הוצאתם את מכבי תל-אביב מחוץ לעניין, היא פשוט לא תשחק בליגה הזאת.

דפנה שמואלביץ: זה לא ראוי בעיני.

דפנה שמואלביץ: מכבי תל-אביב סוחבת את כל הליגה.

שמעון מזרחי: וגם לא הפועל ירושלים.

דפנה שמואלביץ: וגם לא נהריה.

דפנה שמואלביץ: אם תקרת השכר היא 5 מיליון דולר, היחידה שתיפגע היא מכבי תל-אביב, כי שאר הקבוצות לא מגיעות לסכומים האלה.

דפנה שמואלביץ: אז מה תקרת השכר הראויה?

דפנה שמואלביץ: אגב, אתם יודעים איך קובעים תקרת שכר?

דפנה שמואלביץ: יש לי כאן סקירה של ליגת ההוקי, ליגת הבייסבול, ליגת ה-NBA וליגת ההוקי קרח בארצות-הברית.

דפנה שמואלביץ: מנגנוני קביעת תקרת השכר מורכבים מאוד.

דפנה שמואלביץ: אם יפעילו אותם על הליגה הישראלית, הסכום שיתקבל הוא 5 מיליון דולר, ואז היחידה שנפגעת היא מכבי תל-אביב.

דפנה שמואלביץ: אני חושבת שזה לא תוצאה נכונה.

דפנה שמואלביץ: והדבר השלישי והאחרון בשלב זה – מה תשיג תקרת השכר?

דפנה שמואלביץ: נניח שקבענו את התקרה על סכום של 3 מיליון דולר, מה השגנו בזה?

דפנה שמואלביץ: כופפנו את הידיים של מכבי תל-אביב, זהו.

גלעד ארדן: אני לא מביע את עמדתי, אבל כפי שאמר כאן האוהד, שגם הציג את עצמו בהגינות כאוהד של הפועל ירושלים, הכוונה שלהם כנראה באמת לפגוע במכבי תל-אביב בצורה זאת או אחרת.

גלעד ארדן: כוונתם שהיכולת של הקבוצות לשלם לשחקנים לא תהיה נמוכה משמעותית מהיכולת של מכבי תל-אביב בכל הקשור לליגה.

גלעד ארדן: הם לא מסתתרים, זה בדיוק מה שהוא אומר.

דפנה שמואלביץ: אז למה לקרוא לזה "תקרת שכר"?

דפנה שמואלביץ: תגידו למכבי תל-אביב שלא תשחק בליגה, במקום להמציא כל מיני פטנטים מוזרים.

גלעד ארדן: אני לא מייצג אותם אבל הם לא אומרים שמכבי תל-אביב לא תשחק בליגה.

גלעד ארדן: הם אומרים: נגביל את היכולת של מכבי תל-אביב לקנות תמיד את השחקן הישראלי הטוב ביותר שקיים כאן או להביא את השחקן הזר היקר ביותר באזור.

גלעד ארדן: זה מה שהם אומרים, הם לא מסתתרים מאחורי טענות נסתרות.

גלעד ארדן: השאלה אם זה נכון וטוב היא שאלה גדולה ואני בטוח שתתייחסו אליה.

ניר אלון: שלום לכולם, תודה רבה על שנתת לי את זכות הדיבור.

ניר אלון: כשהזמינו אותי לדיון בוועדה הבנתי שהדיון הוא על שוויוניות, תחרותיות בליגה, איך לעשות את הליגה טובה יותר, עם יותר צופים ויותר ספונסרים.

גלעד ארדן: כן, בהחלט.

ניר אלון: זה לדעתי המהות.

ניר אלון: אני חושב שכולם מסכימים על המטרה, גם חברי במכבי תל-אביב מסכימים שצריכה להיות ליגה תחרותית יותר ושוויונית יותר, עם פיזור נכון יותר של השחקנים הישראלים.

ניר אלון: שלא רק למכבי תל-אביב תהיה אופציה לקנות את כל השחקנים הטובים אלא נוכל לגרום לכך שיהיה פיזור נכון יותר, שהישראלים יוכלו לבוא לידי ביטוי גם בקבוצות אחרות, כאשר נכון להיום הם "מתייבשים" על הספסל במכבי תל-אביב.

ניר אלון: בעניין המשפטי אני כמובן לא מתערב.

ניר אלון: ביקשנו לקבל חוות דעת משפטית, האם תקרת שכר חוקית.

ניר אלון: טרם קיבלנו את עמדת מינהלת ליגת הכדורסל בעניין הזה.

ניר אלון: אבל ברור שהסכם קיבוצי, כמו שקיים בכל הענפים המובילים בארצות-הברית ובאירופה, הוא תנאי בלתי מסויג לחתימה, אם וכאשר נחליט שאנחנו רוצים להחיל תקרת שכר.

ניר אלון: אבל אני חושב שלא זה הפתרון הנכון לליגה.

ניר אלון: יכול מאוד להיות שפתרונות אחרים, שאני תיכף אציין, יגרמו לתחרותיות טובה יותר.

ניר אלון: כולנו יודעים שמשנת 1998 ועד היום נפרצו כל הגבולות והגיע לארץ "מבול" של זרים.

ניר אלון: היום אי אפשר אפילו לזהות מי שחקן של מי.

ניר אלון: אפילו כששחקני מכבי תל-אביב מסתובבים בפאבים בתל-אביב אי אפשר לזהות מי הוא קומאטוס ומי שחקנים אחרים – פרט לשאראס (יאסקיביצ'יוס) ופרקר כמובן.

אבנר קופל: הם צריכים ללכת עם חולצות ששמם רשום עליהן ...

שמעון מזרחי: אני יושב בשקט ושומע כל מיני האשמות.

שמעון מזרחי: רק השחקנים של מכבי תל-אביב נמצאים בפאבים?

ניר אלון: נתתי את זה כדוגמה, כי השחקנים של מכבי תל-אביב הכי מפורסמים ופופולריים.

ניר אלון: אני חושב שמכסת הזרים בארץ עברה כבר את כל הגבולות, אני חושב שאיבדנו קצת את הפרופורציות.

ניר אלון: אני חושב שהזרים האיכותיים שמכבי תל-אביב מביאה כל שנה ארצה במחירים גבוהים הם שגורמים לחוסר התחרותיות, הם שיוצרים את ההבדל הגדול בין מכבי תל-אביב לבין שאר הקבוצות.

ניר אלון: אם ניקח דוגמה קיצונית – אני לא אומר שזה מה שאני מציע – נניח שמחר נחליט כולנו ביחד שרק שחקנים ישראלים ישחקו בליגה הראשונה.

ניר אלון: אני יכול להגיד לכם בביטחון מלא שמכבי תל-אביב אמנם תהיה בצמרת אבל לא בטוח שתיקח אליפות.

ניר אלון: יכול מאוד להיות שהשחקנים הישראלים, שההבדל ברמה ביניהם לא כל-כך גדול, יגרמו לכך שתהיה תחרות.

חנוך מינץ: בטוח שמכבי תל-אביב ייקחו אליפות.

ניר אלון: יש 12 קבוצות נוער שמסיימות כל שנה את הקדנציה שלהן ונפלטים לשוק 40 שחקנים מוכשרים, כמו כספי ממכבי תל-אביב, שאין להם מקום בקבוצות הליגה הבכירה.

ניר אלון: נועם אליישר אמר שרק 20% מהחמישייה ישראלים.

ניר אלון: אני אומר לכם שאם נכמת את זה לדקות משחק – 40 דקות לחלוקה זה מעט מאוד.

ניר אלון: לדעתי אם נצליח, בשיתוף המינהלת, להביא לכך שיהיו שני ישראלים בחמישייה לכל אורך המשחק נוכל להביא לליגה שוויונית יותר.

ניר אלון: אגב, זה טוב לא רק לשחקנים אלא טוב גם לליגה.

גלעד ארדן: מבדיקה שטחית שעשיתי, לא מצאתי מקומות רבים בהם יש סעיף מגביל כזה, פרט לרוסיה, ותקנו אותי אם אני טועה.

דפנה שמואלביץ: גם בבולגריה, ביפן ובטורקיה.

ניר אלון: גם מר דיוויד בלאט, מאמן הנבחרת היום, אישר שזה טוב.

גלעד ארדן: אין צורך לאשר.

גלעד ארדן: ברור שככל שאתה נותן רף מינימלי של דקות משחק לשחקנים ישראלים, מן הסתם זה מאפשר להם לצבור יותר דקות ניסיון.

גלעד ארדן: השאלה עד כמה אנחנו מעוניינים להגביל.

גלעד ארדן: אתה יכול להגיד גם שבהפועל ירושלים ישחקו שחקנים רק מאזור ירושלים.

גלעד ארדן: למה שיקנו שחקנים שגרים בעיר אחרת?

גלעד ארדן: גם את זה אפשר להגיד.

גלעד ארדן: השאלה איפה שמים את קו הגבול.

ניר אלון: בשנה האחרונה עבדנו על תקנון.

מוטי שלו: מר ניר אלון, אל תשתלט על הישיבה, אל תהיה פופוליסט.

מוטי שלו: דיברת מספיק.

מוטי שלו: יש עוד אנשים שרוצים לדבר.

ניר אלון: מר מזרחי, דיברנו בינינו על דמי השבחה.

ניר אלון: דמי השבחה זה אינטרס של הקבוצות, לא שלנו.

גלעד ארדן: אני חושב באופן אישי שיתכן שכדאי לבדוק את הרעיון הזה, איפה אנחנו עושים איזון, בפרט אם מדברים על הגבלה בליגה בלבד ולא במשחקים בין-לאומיים.

גלעד ארדן: דרך אגב, מחלקת הנוער של מכבי תל-אביב ידועה בטיפוח הדור הצעיר.

ירמי אולמרט: בייצוא הידידותי שלה לכל קבוצות ליגת העל.

גלעד ארדן: השאיפה של כולנו לעודד ככל האפשר את דור העתיד בכדורסל הישראלי וצריך לחשוב איך לעשות את זה בצורה שלא תפגע ביכולת של קבוצות כמו מכבי תל-אביב להתחרות בזירה הבין-לאומית ולהביא הישגים למדינת ישראל.

גלעד ארדן: אני מבקש לתת את רשות הדיבור למר שמעון מזרחי, בבקשה.

שמעון מזרחי: תודה על רשות הדיבור.

שמעון מזרחי: אדבר בשם עצמי, אבל אני בטוח שחברי יסכימו אתי.

שמעון מזרחי: באנו לכאן מפאת כבוד הבית ומפאת כבוד יושב-ראש הוועדה, אבל אני חושב שלא זה המקום להיות פופוליסטים.

שמעון מזרחי: לא באנו לכאן לדבר על הסכמים קיבוציים.

שמעון מזרחי: כולנו יודעים שארגון השחקנים חבר בהסתדרות.

שמעון מזרחי: באנו לדבר על שוויוניות, אם בכלל.

שמעון מזרחי: חבל שאנשים זורקים משפט לחלל האוויר כשהמיקרופון על-ידם ולא נשארים לשמוע את התשובות, אולם אתייחס להערה מפאת הכבוד שאני רוחש לחבר הכנסת וילן.

שמעון מזרחי: הוא הביא דוגמה מארצות-הברית.

שמעון מזרחי: אני בטוח שאם היה בודק לא היה מביא אותה לכאן, מכיוון שאין דבר כזה תקרת שכר או הגבלת שכר או תקציב אחיד ב-NBA.

שמעון מזרחי: ב-NBA יש קבוצות שהתקציב שלהן פי חמש מאשר קבוצות אחרות ואין הגבלה.

שמעון מזרחי: יש לי כאן את רשימת השכר של כל קבוצות ה-NBA, אף אחת לא דומה לחברתה.

שמעון מזרחי: אני לא רוצה כרגע להלאות אתכם במספרים, אם תרצו אוכל לתת לכם את הנתונים.

שמעון מזרחי: אני רק אומר שתקציב קבוצה כמו ה"ניו-יורק ניקס" הוא פי חמש מתקציב קבוצת "אורלנדו מג'יק".

שמעון מזרחי: ואיך ה"ניו-יורק ניקס" נראית ב-3-4 השנים האחרונות?

שמעון מזרחי: רע מאוד.

שמעון מזרחי: כלומר לא הכסף עושה את ההבדלים.

שמעון מזרחי: דבר שני, מה זה תקרת שכר לליגה?

שמעון מזרחי: זה סתם קשקוש.

שמעון מזרחי: האם קבוצה בליגה הישראלית יכולה להחזיק שתי קבוצות, אחת שתשחק בליגה ואחת שתשחק באירופה?

שמעון מזרחי: אין דבר כזה בעולם.

שמעון מזרחי: אף אחד לא יכול להחזיק שני קאדרים, וגם לא נכון להחזיק שני קאדרים.

שמעון מזרחי: שחקן שלא משחק פעם-פעמיים בשבוע הוא לא שחקן.

שמעון מזרחי: אז תקרת שכר לְמה ולָמה?

שמעון מזרחי: מה זה ספורט?

שמעון מזרחי: ספורט כולו בנוי על תחרות.

שמעון מזרחי: ומה זה תחרות?

שמעון מזרחי: להגיע להישגיות.

שמעון מזרחי: כל זמן שעושים את זה בצורה הספורטיבית הנכונה זה הפועל היוצא.

שמעון מזרחי: אני לא יודע מאיזה תחום בא מר אליישר אבל נדמה לי שאני מכיר את משפחתו ואני יודע שגם היא התחרתה בהרבה יבואנים אחרים של כל מיני מוצרי טבק וכן הלאה.

נועם אליישר: אני לא מהמשפחה הזאת.

שמעון מזרחי: להפועל ירושלים לשמחתי יש את אחד הספונסרים הגדולים והמכובדים בארץ, "מגדל – חברה לביטוח בע"מ".

שמעון מזרחי: להפועל ירושלים יש ספונסר מצוין.

שמעון מזרחי: אז למה אומרים שאין ספונסרים?

שמעון מזרחי: כן יש ספונסרים.

שמעון מזרחי: מה פתאום אומרים שאנחנו מנותקים?

שמעון מזרחי: אנחנו לא מנותקים בכלל מהעולם.

שמעון מזרחי: אנחנו אחת מ-52 מדינות באירופה שמאוגדות תחת שתי מטריות, והיום זה כמעט מטרייה אחת – פיב"א ויול"ב (יורוליג).

שמעון מזרחי: באף אחת מ-52 המדינות – ויש לי כאן סקר מושלם – אין הגבלת תקציב.

שמעון מזרחי: לא מכירים את המושג הזה בכלל – לא הגבלת תקציב כוללת, לא הגבלת שכר לשחקן ה-9 עד 12 וכדומה.

שמעון מזרחי: אין דבר כזה.

שמעון מזרחי: זה היסוד של התחרותיות.

שמעון מזרחי: מישהו יכול להגיד לחברת "מגדל" לא להתחרות עם "הפניקס" או לא להתחרות עם "הראל" או עם מישהו אחר?

שמעון מזרחי: אני אומר, זה היסוד של התחרותיות.

שמעון מזרחי: בשנה שעברה לקבוצת הפועל תל-אביב היו בעלים בשם גוסינסקי ואז הכול היה טוב ויפה, הוא הזרים כסף ככל שרצה.

שמעון מזרחי: מישהו הגביל אותו?

שמעון מזרחי: מחר גליל עליון תקים קבוצת ניהול, ישקיעו שם 6, 7, 8, 10, 12 מיליון דולר.

שמעון מזרחי: מישהו יכול להגביל אותם?

שמעון מזרחי: זה בכלל הגיוני?

גלעד ארדן: שכחת לציין שלפני שלושים שנים כשההסתדרות היתה הבעלים של הפועל תל-אביב - - -

שמעון מזרחי: אני לא שוכח, אני מגיע לזה.

שמעון מזרחי: אני יכול להגיד שכאשר התמניתי לתפקידי בשנת 1969 התקציב של מכבי תל-אביב היה אפסי בהשוואה להפועל תל-אביב, להפועל רמת-גן ולקבוצות אחרות שההסתדרות הזרימה להן כסף בלי הגבלה, ואנחנו התחרינו, ולמעט שנה אחת זכינו כל שנה באליפות.

שמעון מזרחי: אנחנו מזרימים הרבה מאוד כסף לקבוצות הנוער שלנו ולבתי-הספר לכדורסל שפזורים בכל רחבי הארץ, ואנחנו רוצים לגדל ולהצמיח שחקנים כמו קטש, מיקי ברקוביץ ומוטי ארואסטי, כמו עומרי כספי, כמו שחקן שלנו שמשחק היום בהפועל ירושלים – יוני ניר, ובגליל עליון לדוגמה משחקים אבי בן-שימול ואנטון קזרנובסקי.

שמעון מזרחי: אנחנו הקבוצה היחידה בארץ שלא ביקשה אף אגורה כדמי השאלה, למרות שיכולנו לבקש כסף.

שמעון מזרחי: אנחנו נותנים שחקנים שלנו בלי שום דרישת תשלום תמורתם.

שמעון מזרחי: איך יכולים לומר שאין צופים בליגה?

שמעון מזרחי: אני יודע דבר אחד, היכן שמכבי תל-אביב שיחקה – ב-11 משחקי ליגה עד עכשיו – כל האולמות היו "מפוצצים".

שמעון מזרחי: אם בנהריה, אם בגליל העליון, אם בירושלים, אם בדרבי – האולמות היו "מפוצצים".

שמעון מזרחי: לכן אי אפשר לומר שאין קהל.

שמעון מזרחי: למה שחקנים ישראלים יצאו לחוץ-לארץ?

שמעון מזרחי: האם אדון אליישר שאל את עצמו?

דפנה שמואלביץ: בגלל מוסר תשלומים ירוד בליגה הישראלית.

שמעון מזרחי: שחקנים ישראלים יוצאים לחוץ-לארץ בשל שתי סיבות.

שמעון מזרחי: בחלק מהמקרים אני יכול להבין את הרקע הפסיכולוגי – כל שחקן ישראלי רוצה שיהיה כתוב ברזומה שלו שהוא שיחק בחוץ-לארץ.

שמעון מזרחי: כמו שבכדורגל היו אבי כהן וחיים רביבו ויוסי בניון ועומרי אפק ופיני בלילי, שכתוב ברזומה שלהם שהם שיחקו בקבוצות בחוץ-לארץ.

שמעון מזרחי: זה בטח מוסיף לרזומה שלהם, וכשהם באים חזרה ארצה חושבים שהערך שלהם גדול יותר.

שמעון מזרחי: יכול גם להיות שיש יסוד גם במה שאומרת עו"ד דפנה שמואלביץ, אולי לא עמדו במוסר התשלומים.

שמעון מזרחי: אבל מה זה קשור לחוסר התחרותיות?

שמעון מזרחי: יש קבוצות בישראל, מתוך 12 הקבוצות בליגת העל, שהחליפו עד היום 8 שחקנים.

שמעון מזרחי: בעלויות הגבוהות של חילופי השחקנים האלה אפשר היה להביא שחקן בחצי מיליון דולר.

אבנר קופל: מותר להם, זה כסף שלהם.

שמעון מזרחי: ואחר-כך אין להם כסף לשלם לאלה שצריך לשלם להם.

שמעון מזרחי: לעניות דעתי הכול מתחיל – ואף אחד לא יכול להגיד שאני משתחצן כאן – בניהול וביציבות.

שמעון מזרחי: הססמה היא יציבות.

שמעון מזרחי: לצערנו בהרבה מאוד קבוצות באו אנשים לרגע – זה רצה הכרה, ההוא רצה פרסום, זה נעלם כעבור יום, להוא לקח שנתיים להיעלם.

שמעון מזרחי: שאף אחד לא יגיד לי שיש בזה איזו בעיה מול מכבי תל-אביב.

שמעון מזרחי: שיבואו כל המשקיעים שרוצים, שיכניסו יד לכיס וישקיעו.

שמעון מזרחי: לכן אני מבקש לומר: תרדו מהסיפור של שוויוניות.

שמעון מזרחי: יש ליגה נהדרת.

שמעון מזרחי: מי מכם שהסתכל היום על הטבלה ראה שיש 4 קבוצות עם 32 נקודות, שיש 3 קבוצות עם 30 נקודות.

שמעון מזרחי: מבקשים ממני ללחוץ את ידו של מר דני קליין.

שמעון מזרחי: מר דני קליין ואני לא צריכים את הפוזות האלה.

שמעון מזרחי: כשאנחנו רוצים לדבר אנחנו מדברים באופן חופשי מאוד.

שמעון מזרחי: אני יודע שמר דני קליין נגד כל ההגבלות האלה, הוא לא רוצה תקרות שכר ולא רוצה להגביל שום דבר.

שמעון מזרחי: דיברתי אתמול בערב גם עם מר אהרון פוגל, הספונסר הראשי של הפועל ירושלים, ולא פעם ולא פעמיים הוא אמר:

שמעון מזרחי: איך אפשר בכלל לחשוב להגביל את שכר השחקנים או איך אפשר להגביל תקרת שכר לקבוצה?

שמעון מזרחי: הדעת לא סובלת את זה.

שמעון מזרחי: זה כאילו לסגור את הכדורסל.

שמעון מזרחי: אני מבקש שתבין דבר אחד, אין בעולם הגבלת שכר לקבוצה או הגבלת תקציב.

שמעון מזרחי: אם זה יקרה, אם חס ושלום מישהו יחשוב על רעיון כזה הכדורסל ייסגר.

שמעון מזרחי: בטח אנחנו נסגור את מכבי תל-אביב.

שמעון מזרחי: אף אחד לא יגיד לי כמה כסף להשקיע מכספי הפרטי, ששולם עליו מס, או מכספי שותפיי האחרים בקבוצה.

שמעון מזרחי: זה בכלל לא מתקבל על הדעת.

שמעון מזרחי: האם בכדורגל מישהו יכול להגיד למכבי תל-אביב, מכבי חיפה או בני יהודה שלא ישקיעו ולא יביאו?

שמעון מזרחי: אלה אנשים פרטיים.

שמעון מזרחי: רוצים להבריח את כל היזמים מהספורט?

גלעד ארדן: זה כמובן לא דוגמה לשום דבר אבל בכל דיון כאן חבר הכנסת יוסי שריד תמיד טען שבכדורגל צריכה להיות תקרת שכר, אז יש מי שמעלה רעיונות כאלה.

שמעון מזרחי: אבל כשחבר הכנסת יוסי שריד עבר לגור לתקופה מסוימת בגליל וביקש ממני את אריק מנקין ואת מיכה שוורץ, נתתי אותם לגליל העליון בלי לבקש אגורה.

גלעד ארדן: הדברים שאמרת נשמעים משכנעים מאוד.

גלעד ארדן: אני מדגיש עוד פעם, אף אחד כמובן לא רוצה לפגוע במכבי תל-אביב אלא להיפך, רוצים לחשוב איך להתקרב לכיווני ההצלחה של מכבי.

גלעד ארדן: השאלה שאני שואל את עצמי וגם אותך, האם בכל זאת אין בכם, גם במכבי תל-אביב, דאגה כלשהי.

גלעד ארדן: בכל זאת אם נסתכל אחורה, בעבר היו יותר קבוצות שהיו יכולות להוות תחרות מסוימת למכבי תל-אביב.

גלעד ארדן: פעם זה היה גליל עליון, פעם הפועל תל-אביב ופעם קבוצה אחרת.

גלעד ארדן: ולאט-לאט הקבוצות הללו, שהיו סמלים, נחלשו.

גלעד ארדן: אז היום יש אולי את הפועל ירושלים.

גלעד ארדן: האם אתם לא חוששים שבעתיד הפערים יגדלו – כי בעולם המודרני, בגלל נושא זכויות השידור, ככל שמצליחים מקבלים סכומי כסף גדולים יותר בזכויות השידור.

גלעד ארדן: אתם מגיעים לאירופה ואז זכויות השידור שלכם שוות הרבה יותר לעומת הקבוצות הישראליות האחרות.

גלעד ארדן: יש כאן איזה מעגל, שבסופו של דבר יכול לגרום לכך שלחבר'ה צעירים במדינת ישראל יהיה פחות ופחות עניין להשתתף בקבוצות אחרות, פרט למכבי תל-אביב.

גלעד ארדן: השאלה האם לפחות לגבי הרעיון שהעלו כאן, על שיתוף כמות מינימלית של ישראלים, אך ורק במשחקי הליגה בישראל, תהיו מוכנים לשקול עמדה קצת יותר ליברלית?

גלעד ארדן: אתה לא חייב לענות עכשיו.

גלעד ארדן: וציינתי את מחלקת הנוער שלכם, דרך אגב.

שמעון מזרחי: אני כן אענה, כיוון שאני מכבד את הצורה שאתה מציג את השאלה.

שמעון מזרחי: קודם כול, ההצלחה של מכבי תל-אביב בכל השנים באירופה היא שפתחה את הדלת לנציגות ישראליות בכדורסל הישראלי להשתתף במפעלים אירופאים.

שמעון מזרחי: בזכות העובדה שבשנים אלה ואלה הגענו לפיינל-פור או לגמר באירופה ניתן עוד כרטיס לקבוצה ישראלית נוספת להשתתף במשחקים באירופה.

שמעון מזרחי: זה דבר ראשון.

שמעון מזרחי: אנחנו רוצים להשתתף באירופה.

שמעון מזרחי: אנחנו מדינה שרוצה להיכנס לקהילייה האירופית המשותפת.

שמעון מזרחי: היום נפרצו כל הגדרות, היום זאת אירופה אחת, זה עולם אחד.

שמעון מזרחי: ב-NBA משחקים שחקנים מכל מדינות העולם.

ירמי אולמרט: 80 שחקנים אירופאים משחקים ב-NBA.

שמעון מזרחי: המעמד של שחקן בוסמן, שדיבר עליו אדון אליישר, לא קיים יותר היום.

שמעון מזרחי: היום יש פריצה טוטלית, יש free transportation.

שמעון מזרחי: אתה עובר ממדינה למדינה, לא משנה אזרח של איזו מדינה אתה, יש circulation מלא של השחקנים מכל המדינות.

שמעון מזרחי: באים ואומרים: ישחקו בכל עת 2 שחקנים ישראלים בחמישייה.

שמעון מזרחי: קודם כול, צריך להבהיר, אתה לא יכול לעשות הגבלה בצד אחד ולהשאיר הגבלה בצד שני.

שמעון מזרחי: קודם כול צריכה להיות אפשרות לרשום כמה שחקנים לא ישראלים שרוצים.

שמעון מזרחי: הרעיון הוא שבעת ובעונה אחת על המגרש יהיו לפחות שני ישראלים.

שמעון מזרחי: זה רעיון, אבל הוא פופוליסטי.

שמעון מזרחי: אף מאמן לא יכול לנהל משחק ולחשוב שבדקה זאת וזאת הוא צריך מאץ'-אפ כזה וכזה של שני שחקנים.

גלעד ארדן: איך עושים את זה ברוסיה ובמקומות אחרים?

גלעד ארדן: בכדורגל אני יודע שזה קיים בטורקיה.

שמעון מזרחי: ברוסיה עושים את זה, אבל ברוסיה אין הגבלה על מספר הזרים.

שמעון מזרחי: ניתן לרשום 15 שחקנים בקאדר של הקבוצה, כאשר בכל זמן נתון חייבים לשחק על המגרש שני שחקנים רוסים.

שמעון מזרחי: תראה כמה שחקנים זרים יש לצסק"א.

גלעד ארדן: אבל בליגה היא משתפת שני שחקנים רוסים בכל עת.

גלעד ארדן: אם אני מבין אותך נכון, באופן עקרוני אתם לא פוסלים את הרעיון, שאם בנושא הזרים לא יהיו שום מגבלות תהיו מוכנים שבליגה הישראלית יחייבו נוכחות של שני שחקנים ישראלים בכל עת על המגרש.

משה קליסקי: זה ייצור דווקא מצב הפוך, יביא לכאן יותר שחקנים זרים, ואתם מבקשים דווקא למנוע את הגדלת כמות השחקנים הזרים.

משה קליסקי: מה שמעון מזרחי אומר, ואני מסכים אתו, ניצור מצב שיהיו לנו יותר זרים וזה יפגע בישראלים בסופו של דבר.

גלעד ארדן: אל"ף, יושבים כאן נציגים של ארגון השחקנים הישראלי.

גלעד ארדן: אני מניח שהם יודעים מה האינטרס שלהם.

גלעד ארדן: בי"ת, אני לא בטוח שמעבר לכמות הזרים שמשחקים היום בליגה יש עוד הרבה מה להוסיף.

גלעד ארדן: בכל מקרה זה דבר שצריך לשקול אותו.

גלעד ארדן: אני לא קובע כאן שום דבר.

דפנה שמואלביץ: בהסכם הקיים היום, אחת האופציות היא לקחת זרים ללא הגבלה, שני זרים אמריקנים ובוסמנים ללא הגבלה, בתנאי שבטופס המשחק רק 4 שחקנים זרים רשומים.

דפנה שמואלביץ: למכבי תל-אביב יש שחקן בוסמן שלא שותף לכל המשחקים בליגה הישראלית, היא עושה רוטציה בין הבוסמנים.

ניר אלון: מר שמעון מזרחי, אולי תוכל להתייחס גם לעניין דמי ההשבחה.

שמעון מזרחי: אני רוצה לומר דבר מה לאנשים הצעירים יותר בחדר.

שמעון מזרחי: הלוואי והייתי בגילם עם הניסיון שיש לי היום.

שמעון מזרחי: אני רוצה לומר שלצערנו הזיכרון של אנשים קצר.

שמעון מזרחי: כבר הטילו על מכבי תל-אביב המון הגבלות.

שמעון מזרחי: פעם זה היה חוק וינפרי – היה שחקן בגליל העליון ששמו וינפרי ומישהו החליט שמכבי תל-אביב לוטשת אליו עין, אמרו: אי אפשר להעביר.

שמעון מזרחי: מכבי תל-אביב אף פעם לא לטשה אליו עין אבל יצא חוק וינפרי.

שמעון מזרחי: אחר-כך עשו את חוק בריסקר – שבריסקר לא יכול לשחק, ובריסקר לא שיחק.

שמעון מזרחי: סתמנו את הפה.

שמעון מזרחי: היום אחד השחקנים הזרים שלנו, בגלל המגבלות הללו, לא יכול לשחק בכל משחק.

שמעון מזרחי: אתמול שיחקנו מול הפועל ירושלים וקומאטוס ישב על הספסל, ובאותו אופן יכול היה לשבת פרקר או וויצ'יץ', וביום חמישי הוא צריך לשחק באירופה.

שמעון מזרחי: יש עוד דבר שמכוון רק נגד מכבי, ויעיד על כך מר אבנר קופל ברוב הגינותו.

שמעון מזרחי: היום משחקים שני סיבובי ליגה.

שמעון מזרחי: ביום ראשון הקרוב תסתיים הליגה הסדירה.

שמעון מזרחי: מכבי תל-אביב מסיימת במקום הראשון בפער של 8 נקודות מהמקום השני ו-12 נקודות מהמקום השמיני.

שמעון מזרחי: בשלב ההכרעות אנחנו מתחילים הכול בטבולה רסה.

שמעון מזרחי: כל מה שעשית בשני הסיבובים לא נחשב.

שמעון מזרחי: שאלתי את מר אבנר קופל למה אני צריך להסכים לזה.

שמעון מזרחי: הוא אמר: שוויוניות.

שמעון מזרחי: אתה מבין את הססמה?

שמעון מזרחי: שוויוניות.

שמעון מזרחי: גם לזה הסכמתי, ורצו לרצוח אותי בהנהלה שלי.

שמעון מזרחי: ובפלייאוף התחתון הנקודות כן נחשבות.

גלעד ארדן: אם תהיה זקוק להגנה מפני ההנהלה שלך תמיד תוכל לפנות לכנסת, נסייע לך ...

שמעון מזרחי: אין בעיה.

שמעון מזרחי: אני לא זקוק לשומר ראש.

שמעון מזרחי: עליך להבין שהטילו עלינו את כל המגבלות הללו.

שמעון מזרחי: אי אפשר כל הזמן להגיד לנו: תשחקו רק ביד אחת, תשחקו עם ידיים קשורות.

שמעון מזרחי: אין דבר כזה.

שמעון מזרחי: שילמדו להתחרות כי הספורט הוא תחרות.

ירמי אולמרט: קודם כול, אני מתנצל שלא הייתי בתחילת הישיבה, כי במקביל מתקיימת ישיבה בוועדה לקידום מעמד האישה על הספורט הנשי, עם גברת אורנה אוסטפלד, שמגיעות לה כל הברכות.

ירמי אולמרט: אפשר לומר בהערת אגב, שכל מה שאנחנו אומרים היום על קבוצת הגברים של מכבי תל-אביב, לטוב ולרע, מבחינת התחרותיות, הולך לקרות או-טו-טו בקבוצת הנשים של אנדה רמת השרון ואולי גם ברמלה.

דפנה שמואלביץ: ואולי גם במכבי חיפה בכדורגל.

ירמי אולמרט: על כל פנים, הבה ניגש לכמה דברים תכליתיים.

ירמי אולמרט: קודם כול, השר לשעבר לענייני ספורט מתן וילנאי מינה בשנת 2000 ועדה ציבורית שעסקה בנושא השחקנים הזרים וההשלכה שלהם על התחרותיות בליגה.

ירמי אולמרט: ההמלצות האלה פורסמו, ואני מוכן להפיץ את ההמלצות לכל מי שירצה.

ירמי אולמרט: באותה ועדה היו אנשים ממגוון תחומים, לא היו יושבי-ראש קבוצות, והודגש שהתרומה של השחקנים הזרים לכדורסל הישראלי רבה מאוד והיא קיבלה את הברכה, לא רק כאן אלא גם בדיון שהתקיים בבג"ץ.

ירמי אולמרט: כדאי לזכור את זה.

ירמי אולמרט: לגבי ההגבלה בנושאים עסקיים כפי שהוצע כאן היום, אני לא רוצה לחזור על הדברים.

ירמי אולמרט: אני חושב שעל פניו זה עונש, שלא רק שלא מגיע למי שמביא את הכסף מכיסו, מעסקיו הפרטיים, על אחת כמה וכמה בואו נהיה ריאליים.

ירמי אולמרט: גם אם נתייחס לדברים שהספקתי לשמוע מגברת דפנה שמואלביץ ויורידו למכבי תל-אביב, מה הנזק היחיד שיהיה?

ירמי אולמרט: מכבי תל-אביב לא תשיג הישגים באירופה, ההישגים שפתחו את כל הדלתות, ומר שמעון מזרחי דיבר על כך, אני לא רוצה לחזור.

ירמי אולמרט: בל נשכח את זה.

ירמי אולמרט: המעמד שלנו בפיב"א היום נובע לא מהעיניים היפות שלנו, אלא קודם כול מההישגים של הכדורסל הישראלי באירופה.

ירמי אולמרט: דרך אגב, בדירוג פיב"א – וזה לא כולל את הישגי מכבי תל-אביב ביול"ב בשנים האחרונות אלא את כל יתר הקבוצות הישראליות וההישגים של נבחרות ישראל –ישראל ממוקמת בין המדינות הראשונות, במקום חמישי בממוצע מאז שנת 2000.

ירמי אולמרט: אבל הבסיס, הדלת נפתחה לאור ההישגים של מכבי תל-אביב.

ירמי אולמרט: אי אפשר להתכחש לזה, וכפי שאמרת, ההישגים של מכבי תל-אביב נולדו בשנים שההסתדרות היתה פעילה בתחום הספורט.

ירמי אולמרט: אנחנו צריכים לעשות מאמץ לראות איך השחקן הישראלי רוצה להגיע להישגים, ואיך אנחנו כתוצאה מכך מגיעים לא רק לתחרותיות בליגה אלא גם להישגים עם הנבחרת, כי לא הרי ההישגים של קבוצות כהרי ההישגים של נבחרת ישראל בשנים האחרונות, ואני מדבר על הנבחרת הבוגרת.

ירמי אולמרט: בל נשכח את קבוצות העתודה שלנו.

ירמי אולמרט: גם השנה הנבחרת שלנו סגנית אלופת אירופה, נוסעת לאליפות העולם ותוזמן כנראה לטורניר יוקרתי בדאלאס.

ירמי אולמרט: אז להגיד שהכדורסל מידרדר ואין כדורסל וכך הלאה?

ירמי אולמרט: בואו נשים את הדברים בפרופורציות.

ירמי אולמרט: דרך אגב, כיושב-ראש האיגוד אני כורך גם את התחרותיות ואת הישגי הכדורסל בליגת העל לנשים אל תוך המערכת הזאת, ואני מציע לכולם לעקוב גם אחר הליגה הלאומית, שהיא ליגה טובה ותחרותית, שם יש זר אחד וכל היתר ישראלים, ועוד יותר מזה ליגת הנוער, שהיא בסופו של דבר הבסיס ובית-החרושת ליצירת השחקנים הישראלים.

ירמי אולמרט: ציינתי קודם בהערת אגב את הייצוא הידידותי של קבוצת מכבי תל-אביב.

ירמי אולמרט: אין כמעט שום קבוצה שבה אין שחקן עבר של מכבי תל-אביב.

ירמי אולמרט: אני מגבעת שמואל והשבוע שחקן נוער לשעבר של מכבי תל-אביב, דרור כהן, מנע מאשקלון להיות במקום השני בליגה.

ירמי אולמרט: הוזכר כאן החוק הרוסי על השחקן המקומי השני, חוק שקיים ברוסיה, בולגריה ויפן.

ירמי אולמרט: ביוזמת מינהלת הליגה ב-18 באפריל יתקיים יום עיון פתוח, דיון ציבורי שאנחנו יוזמים כדי לשמוע דעות ועמדות, אבל את הדיון האמיתי לא נעשה כאן.

ירמי אולמרט: הדברים יעלו לדיון כבר בישיבה הקרובה של המינהלת ולאחר מכן גם באיגוד הכדורסל.

ירמי אולמרט: סוגיית שני ישראלים לפחות שישחקו בכל עת עומדת על השולחן, על כל הווריאציות וההשלכות, שאת חלקן הזכיר כבר מר שמעון מזרחי.

גלעד ארדן: אתה מוכן להביע כאן עמדה?

ירמי אולמרט: לא.

ירמי אולמרט: אני אומר בצורה הכי כנה, כשיושב-ראש של פורום ציבורי אומר דעתו לפני שהדיון התחיל אני חושב שיש בזה כדי להטות את עמדות חלק מהאנשים שאחר-כך ישתתפו בדיון ואת הדברים שהם רוצים להגיד, ואני חושב שגם אני ארצה לשמוע את החברים.

ירמי אולמרט: בסך הכול אני לא מקבל את התחושה שהכדורסל הישראלי מידרדר.

ירמי אולמרט: אני חושב שבשנה האחרונה בא לידי ביטוי בצורה בולטת מאוד, אולי יותר מאשר בשנים קודמות, הפער הניהולי והיכולת להביא כסף.

ירמי אולמרט: הסיפור של "דור שלם דורש שוויון" התחיל בעיקר אחרי הדברים שאמר המאמן מר אפי בירנבאום.

ירמי אולמרט: אני לא יודע כמה מכם שמעו את מר אפי בירנבאום במושב האחרון של "הטריבונה", שאמר: לא התכוונתי ל-40 שנות הישגים של מכבי תל-אביב, אני מתייחס רק ל-5 השנים האחרונות, בהן מכבי תל-אביב הצליחה לעשות פריצת דרך ביכולת שלה להביא כסף.

ירמי אולמרט: חברים, היכולת להביא כסף היא חלק מתהליך ניהולי.

ירמי אולמרט: אני בטוח שמכבי תל-אביב עושה את שלה, בעיקר מכסף פרטי.

ירמי אולמרט: אני יכול לומר שהייתי ביחד עם הפועל מגדל ירושלים בשארלרווה ומייד עם הניצחון על ריאל מדריד כשירדנו לפרקט תפסתי את מר אהרון פוגל ואמרתי לו: "הם זכו היום בגביע ואתה הולך לשלם".

ירמי אולמרט: כלומר, העברתי לו מסר שאם הוא כספונסר וכאוהד כדורסל וחבריו לא יתרמו עוד כדי שהפועל מגדל ירושלים תוכל להתמודד בשנה הזאת במסגרת יול"ב – ובשל שיקולים אחרים היא החליטה לא לעשות כך – אז בסופו של דבר נשכח גם את ההישג הזה.

ירמי אולמרט: לפני שבועיים שוחחתי עם מר מיכאל שטראוס, כאשר עלתה אופציה שנהריה תגיע לפיינל-פור של היורופ-ליג, מעמד שבשנה שעברה הגיעה אליו הפועל תל-אביב בקאזאן, והוא אמר לי: לא תהיה בעיה כספית.

ירמי אולמרט: אנחנו נמצאים במעמדים ראויים בתחרות האירופאית.

ירמי אולמרט: הגלובליזציה שמקיפה היום את העולם היא שהביאה 80 אירופאים לשחק ב-NBA, 80 מתוך מספר מוגבל למדי ומוגדר בקבוצות ה-NBA, על אף שיש כבר 30 קבוצות NBA.

ירמי אולמרט: על התופעה הזאת אנחנו, בין היתר, גם משלמים, בצד החיובי, בכך שישראל על הישגי הקבוצות שלה הפכה להיות מקור שואב לאותם 6-7 ישראלים שמשחקים היום בקבוצות אירופאיות, ואני מקווה שהם יבואו בסופו של דבר עם הישגים ושנבחרת ישראל בקיץ הקרוב תוכל לבטא אותם ביכולת הכדורסל.

גלעד ארדן: יש לכם סטטיסטיקה על העונה שעברה, כמה דקות משחק שיחקו השחקנים הישראלים והזרים?

ירמי אולמרט: לא עשינו סטטיסטיקה כזאת, אבל אני מפנה אתכם לחוברת שהוציאה הוועדה הציבורית בשנת 2000, שעסקה במספר הדקות הממוצע שמשחקים הישראלים.

דפנה שמואלביץ: יש גם סטטיסטיקה מסודרת באתר "ספסל" באינטרנט.

דפנה שמואלביץ: יש שני אתרים שעושים סטטיסטיקה כזאת.

ירמי אולמרט: יש נתונים אולם אין לי אותם כאן.

ירמי אולמרט: גם בעבודה של הוועדה הציבורית בשנת 2000 ניתנה הדעת על הדבר הזה, והסתבר שבסך הכול היקף הדקות של הישראלים בהחלט מרשים, בהתייחס למספר השחקנים שנמצאים על הפרקט.

גלעד ארדן: תודה.

גלעד ארדן: מר אבנר קופל, יושב-ראש מינהלת ליגת הכדורסל, שהעלה משמעותית את סכום זכויות השידור השנה, בבקשה.

אבנר קופל: זה לא אני אלא כל הקבוצות, כולנו ביחד.

אבנר קופל: לא אהיה בוטה, אלא ישיר וענייני.

אבנר קופל: אני מצטרף לדברי הפתיחה של מר שמעון מזרחי.

אבנר קופל: גם לדעתי זה לא הפורום לדון בנושא, אבל ההזמנה שלך היא פקודה עבורנו ואנחנו באים ושמחים לשמוע ולהחליף רעיונות.

גלעד ארדן: אמרתי בתחילת דברי, זה לא הפורום לקבל בו החלטות, אלא לעורר דיון ציבורי.

אבנר קופל: אדוני היושב-ראש, ב-18 באפריל נערוך כנס גדול, בהשתתפותך.

אבנר קופל: אנחנו עורכים כבר ישיבות מוקדמות בין המאמנים, עם אנשי מקצוע, יושבי-ראש קבוצות, מנהלים וכולי.

אבנר קופל: ישתתפו בהן מרבית המאמנים, הקבוצות והשחקנים ושם אני מאמין יתקבלו החלטות כאלה או אחרות.

אבנר קופל: אני רוצה להיות אמיתי ואומר 3-4 דברים שצריך לשים אותם בבירור על השולחן.

אבנר קופל: אני אישית מצפה מאוהדים – ואני מעריך מאוד אוהדים שרוצים שוויון – שייקנו כרטיסים, ייקנו מנויים וירוצו לכל משחק עם הצעיפים.

אבנר קופל: אני לא מצפה מאוהדים שינהלו קבוצות.

אבנר קופל: אני מעריך מאוד את העבודה שעושה ארגון השחקנים, על אף שלא תמיד אני מקבל את אופן העבודה שלהם, מעריך שהם דואגים לשחקן הישראלי, אבל עד כאן.

אבנר קופל: אני לא מצפה מארגון השחקנים לקבוע כמה דקות הם ישחקו ואיך ישחקו ומי צריך לשחק ומתי.

אבנר קופל: אסור לעבור את הקו.

אבנר קופל: זה לא מקובל עלינו, ולא מקובל עלי באופן אישי.

אבנר קופל: בשביל זה יש יושבי-ראש קבוצות.

אבנר קופל: עד לפני 15 שנים ניהלתי קבוצה במשך 8 שנים ואני יודע מה זה לקבל תבוסות של "30 על הראש" ממכבי תל-אביב ואני מכיר את האווירה, אז מותר לי לדבר באופן חופשי.

אבנר קופל: יושבים כאן 4 נציגי קבוצות שעובדים יום ולילה להביא כסף לקבוצות ולנהל קבוצות.

אבנר קופל: איך אנחנו, קרי: הקהל, קרי: ארגון השחקנים, קרי: אפילו המינהלת עצמה או אני כחבר בנשיאות איגוד הכדורסל יכולים להגיד לאנשים שטורחים מבוקר ועד לילה ומביאים כסף ורוצים לעשות כדורסל טוב איך לנהל בתוך המסגרת שלהם?

אבנר קופל: כל אחד צריך לשמור על המסגרת שלו.

אבנר קופל: אלא מה, אנחנו רוצים לעשות כדורסל.

אבנר קופל: אני שם את הדברים על השולחן כדי שלא יהיו אי-הבנות.

אבנר קופל: אנחנו צריכים כדורסל טוב, לעשות שואו, שאנשים יבואו לראות כדורסל, שיוכלו ליהנות, שיוכלו לבוא ילדים, שיוכלו לעשות חגיגה בכדורסל.

אבנר קופל: אם רוצים לעשות חממה לשחקנים ישראלים אז איגוד הכדורסל צריך לקחת קבוצות נוער ונערים ולבנות שחקנים ישראלים.

אבנר קופל: אבל אם רוצים לעשות ליגה אטרקטיבית ולמלא את האולמות בקהל זה עניין של שואו.

אבנר קופל: כך זה בכל מקום בעולם.

אבנר קופל: זה מחייב הבאת שחקנים זרים, כמות שחקנים זרים סבירה והגיונית ואז יהיו האולמות מלאים.

אבנר קופל: מה קורה היום בכדורסל?

אבנר קופל: האולמות הקטנים של 2,000-2,500 מקומות מלאים בכל מקום, "מפוצצים", למעט מכבי תל-אביב שהאולם שלה גדול יותר ובא קהל טוב יותר.

אבנר קופל: המשחקים מותחים למדי, למעט מול מכבי תל-אביב.

אבנר קופל: הייתי במשחק באשקלון, בין אשקלון (מקום שני בליגה) לבין קבוצה במקום רביעי או חמישי, וראיתי קהל רב ומשחק מעניין.

אבנר קופל: לפני 3 שבועות במשחק בין אשקלון להפועל תל-אביב האולם היה "מפוצץ".

אבנר קופל: היום בעיתונים יש סטטיסטיקה על הקהל שמגיע למגרשים והממוצע הוא 1,500-1,700 צופים במשחק כשהאולמות ברובם יכולים להכיל כ-2,000 איש.

אבנר קופל: המינהלת הוקמה כדי למסחר את הליגה, כדי להביא כסף לקבוצות.

אבנר קופל: אם אנחנו ממוסחרים אנחנו צריכים לעשות הכול כדי שיהיה כדורסל מעניין.

אבנר קופל: לנו כרגע פחות חשוב נושא השוויוניות.

אבנר קופל: לא נוח לי למשל שבא היום יושב-ראש קבוצת מכבי תל-אביב וצריך להתגונן ולהסביר למה הוא מנצח קבוצות 6 פעמים בכל מחזור וב-20 הפרש.

אבנר קופל: זה חלק מהספורט.

אבנר קופל: עלינו להבין, הם אספו אנשים רציניים במשך 25 שנים ומביאים כסף.

אבנר קופל: יושב כאן בחור שאני אוהב מאוד, מר דני קליין, שאם היה עוסק בעסקיו היה עושה מיליונים באופן פרטי.

אבנר קופל: הוא החליט לעשות למען הקהילה, למען ירושלים, ועשה את הפועל ירושלים.

אבנר קופל: פעם היתה קבוצת ביתר ירושלים, פעם היו הפועל רמת-גן והפועל עפולה ומכבי ירושלים, אליצור נתניה וביתר תל-אביב.

אבנר קופל: כאשר האדם שהוביל אותם הלך הן התפרקו.

שמעון מזרחי: אתה זוכר את המונח שציינתי – יציבות.

אבנר קופל: אבל לפעמים אנשים משקיעים כסף, רואים שלא טוב, מאבדים כסף והולכים.

אבנר קופל: אבל הם עושים כדורסל.

אבנר קופל: עכשיו אנחנו צריכים לשבת ולדון איך 11 קבוצות שמתחרות ביניהן, שאוספות כל אחת כסף, צריכות לשבת סביב שולחן ולחשוב איך לנצח קבוצה אחת שאוספת פי 5 כסף.

אבנר קופל: מה דעתי?

אבנר קופל: אין היגיון לקביעת תקרת שכר לשחקנים.

אבנר קופל: כל אחד יכול לשלם כרצונו כי אנחנו עסקים.

אבנר קופל: בענף הביטוח אני יכול לרוץ קדימה, כל אחד ועסקיו.

אבנר קופל: כאשר בוחרים חברים במרכז הליכוד מי שרציני יותר וטוב ונחשב זוכה להיות מועמד לכנסת, אין חוכמות.

אבנר קופל: כך מתנהלת תחרות בכל מקום.

גלעד ארדן: תמחק את ההשוואה הזאת.

גלעד ארדן: עוד יחשבו שרק מי שיש לו כסף יכול להצליח בפוליטיקה.

אבנר קופל: ברוסיה הגדולה הקומוניזם החליט לעשות שוויוניות בכול, ואז הוחלט על גלאסנוסט וזה נגמר.

אבנר קופל: כתוצאה מכך רוסיה פורחת ונהייתה אמריקה.

אבנר קופל: סין היתה המעצמה של השוויוניות והיום תראו מה קורה שם.

אבנר קופל: זה תחרות.

אבנר קופל: נשאלת השאלה איך עושים תחרות קצת יותר מעניינת.

אבנר קופל: אני באופן אישי לא יכול לקבוע, אני יכול להביא את זה לדירקטוריון.

אבנר קופל: אני חושב שלא הגיוני לקבוע תקרת שכר לשחקן.

אבנר קופל: מי שיכול לשלם שישלם.

אבנר קופל: תקרת תקציב לקבוצה – אני לא מכיר דבר כזה.

אבנר קופל: אם אתם רוצים להשקיע לא 11 מיליון אלא 30 מיליון דולר ויש לכם, בבקשה.

אבנר קופל: אם מר קליין בשנים טובות יכול להביא סכום כסף כפול, בבקשה.

אבנר קופל: מי שלא יכול, שלא ישחק.

אבנר קופל: זאת ליגה ממוסחרת.

אבנר קופל: בגלל זה כל שנה "ווינר" נותן לנו סכומי עתק, בגלל זה משדרים כל שבוע שני משחקי ליגה ואנחנו מקבלים שידורים פי שלוש ממה שקיבלנו בעבר.

אבנר קופל: אפילו מפעל הפיס נכנס למשחק, שני ספונסרים גדולים מוכנים להיכנס למשחק, כי רואים שיש כדורסל.

אבנר קופל: בל נשכח שבענף הכדורסל יש לנו אלופת אירופה אחת בליגה, יש לנו אלופת אירופה שנייה שזכתה בגביע יול"ב בשנה שעברה, יש לנו 2-3 קבוצות שהגיעו לפיינל-פור וקבוצות שמגיעות לפורומים הגבוהים באירופה.

אבנר קופל: עם כל הכבוד, אנחנו מדינה של 5 מיליון ישראלים ו-1.5 מיליון פלסטינים אז צריך לראות את הגבולות, זה לא NBA.

אבנר קופל: אני נוסע הרבה לארצות-הברית ורואה שם משחקי NBA ונהנה, אני מנסה ללמוד מהם, אבל לא הכול עובד כאן.

אבנר קופל: עם כל הכבוד, צריך לראות איפה אנחנו חיים.

אבנר קופל: לגבי הרעיון לחייב נוכחות של שני שחקנים ישראלים על המגרש בכל עת, אני לא נוקט עמדה.

אבנר קופל: לי באופן אישי זה נשמע לא הגיוני.

אבנר קופל: זה היגיון בריא של ארגון השחקנים, ואני מעריך אותם, כי זאת תפיסת עולמם, אבל זה לא יאפשר לתפקד מבחינה מקצועית על המגרש, על-פי חוות דעת שקיבלתי ממאמנים.

גלעד ארדן: עובדה שזה מתפקד במדינות מסוימות.

אבנר קופל: זה יחייב להגדיל את הכסף המשולם לשחקנים הישראלים, וזאת מטרתם, כי יהיה צורך ביותר שחקנים ישראלים ועל כל תפקיד יצטרכו שני שחקנים.

אבנר קופל: זה יחייב להגדיל את מספר השחקנים הישראלים, להגדיל את סכום הכסף.

אבנר קופל: כמו כן, קבוצות יביאו 4 שחקנים זרים וייצא שאחד הזרים, שמשלמים עליו כסף כדי שישחק באירופה, יצטרך לשבת בצד, ישלמו עליו והוא לא ישחק.

אבנר קופל: זה לא הגיוני.

אבנר קופל: אגיד לאן אני חותר.

אבנר קופל: אנחנו רוצים לחשוב על כמה נושאים, שלא אעלה אותם כאן בשולחן כי כפי שאמר מר ירמי אולמרט, בצדק, אנחנו צריכים קודם כול לדון בינינו לבין עצמנו.

אבנר קופל: אתה תהיה שותף לחלק מן ההחלטות שנקבל.

אבנר קופל: מר שמעון מזרחי, שהיו לי לא מעט ויכוחים אתו, אמר בצדק שמכבי תל-אביב זכתה ביתרון של 8 נקודות בליגה הסדירה ואין זה צודק שעכשיו הקבוצה תתחיל מאפס.

אבנר קופל: תיאורטית יכול להיות שמכבי תל-אביב תיכשל בשלושה משחקים רצופים בשל סיבות כלשהן וכל מה שהיא עשתה יירד לטמיון.

אבנר קופל: לעומת זה, הייתי זורק כאן כפפה.

אבנר קופל: אני מבקש לומר לך, כמי שנמצא במעמד שיכול לעזור, יש 2-3 נושאים שהיו פותרים את בעיות הכדורסל בחלקן.

אבנר קופל: למשל הערוץ הראשון בטלוויזיה שחי מאגרה משדר, אחרי שכופפנו שם ידיים, משחק אחד, ומשלם מעט מאוד כסף, ולא משדר שידורי רדיו, על אף ששידר במשך שנים, ולא נותן אגורה שחוקה אחת מתשלומי האגרה לקבוצות כדורסל שמשחקות באירופה.

אבנר קופל: אין דבר כזה בהיסטוריה, שיגבו אגרה ויחליטו שבמשחקי הכדורסל – שהוא הענף הפופולרי השני בישראל, עם משחקים באירופה – לא ישדרו אפילו שידורי רדיו.

גלעד ארדן: זה בגלל העיתונאי רון קופמן, יש סכסוך.

אבנר קופל: אם המנכ"ל מחליט שבגלל הסכסוך הזה לא משדרים אז יש כאן בעיה.

אבנר קופל: דבר נוסף, למה לא לעשות הקלות במיסוי לשחקנים ישראלים שמשחקים בנבחרת?

אבנר קופל: טווח הקריירה של השחקנים הוא 5-6 שנים.

אבנר קופל: אני לא אומר שייתנו לשחקנים ישראלים הקלות במיסוי במשך כל השנים אבל בואו נקבע שמי ששיחק 5 משחקים בנבחרת, ב-5 השנים הבאות לא ישלם מס על עבודתו בכדורסל.

אבנר קופל: נקל על השחקנים וניתן להם יותר כסף.

אבנר קופל: למה על כך לא חושבים?

אבנר קופל: אתן לך עוד רעיונות.

אבנר קופל: יש למשל תרומות מס הכנסה ואפשר דרך המיסוי לקבל הקלות לקבוצות במסגרת של 46 וכולי.

אבנר קופל: ודבר אחרון, שיטור.

אבנר קופל: אם באותם נושאים הנוגעים לשולחן הזה אפשר היה לפתור את הבעיות, זה תוספת תקציבית אדירה לקבוצות.

אבנר קופל: אני מבטיח לבחור היושב כאן שרוצה שוויוניות, שאם מר דני קליין יקבל מהערוץ הראשון כסף, ויקבל עזרה בשיטור, וימשיך לעשות מאמצים לגייס כסף – הוא יוכל להעלות את רמת קבוצתו.

אבנר קופל: אתמול ראיתי משחק בין הפועל ירושלים למכבי תל אביב ונהניתי מאוד, משחק שהיה מותח עד דקה לפני הסוף, משחק מעניין עם קהל, יוצא מן הכלל.

אבנר קופל: האם היית במשחק?

נועם אליישר: היה לי כרטיס למשחק אבל נתקעתי בפקקים בדרך, בכביש 443.

אבנר קופל: אוהד שאומר שהוא רוצה שוויוניות היה צריך לבוא ראשון צבוע כולו אדום ולעודד את קבוצתו.

גלעד ארדן: עוד מישהו רוצה להתייחס?

חנוך מינץ: אני מופתע מאוד שהזמינו אותי לכאן.

חנוך מינץ: קודם כול, אני חושב שבליגה יש מעין תחושת אי-נוחות, אבל האשמה בוודאי לא נעוצה במכבי תל-אביב.

חנוך מינץ: מר שמעון מזרחי ניסח את זה יפה מאוד כשדיבר על היציבות לאורך זמן.

חנוך מינץ: אם אשאל אותך מי היושב-ראש אחרי שמעון מזרחי שנמצא הכי הרבה זמן בפעילות, התשובה היא מר מוטי אמסלם.

חנוך מינץ: זה ייתן לך רמז למה אני מתכוון.

חנוך מינץ: אבל אני לא נכנס לקטע הזה.

חנוך מינץ: אני חושב שיש בעיה.

חנוך מינץ: השחקנים הישראלים היום לא מספיק טובים, והכנסת אשמה בזה.

חנוך מינץ: חבר הכנסת לשעבר דדי צוקר חוקק חוק ובעקבותיו קבוצות לא רוצות להשקיע בצעירים.

חנוך מינץ: מכבי תל-אביב היא אבן שואבת, כולם באים אליה ואין לה בעיה לתפקד.

חנוך מינץ: בקבוצות אחרות אין מוטיבציה להשקיע בנוער.

חנוך מינץ: אין טעם להשקיע בשחקן צעיר שלאחר מכן ייתן משהו בקבוצה הבוגרת.

אבנר קופל: פעם השחקן היה של הקבוצה ויכולת למסחר את כרטיס השחקן שלו, אולם לאחר תיקון חוק הספורט אין לכרטיס של שחקן הנוער שום ערך.

חנוך מינץ: לפני שתוקן החוק קבוצות כמו רמת השרון רצו להשקיע בצעירים, הרצליה בשלב מסוים השקיעה והיום כבר לא משקיעה כי אין לה עניין.

חנוך מינץ: היום אין מספיק שחקנים ישראלים טובים, בואו נאמר את הדברים במפורש.

חנוך מינץ: יגידו שיש 8 שחקנים ישראלים שמשחקים בחוץ-לארץ אולם קבוצות ישראליות לא רצו לקחת אותם, או לא רצו לשלם להם סכומים סבירים.

חנוך מינץ: היום לא משקיעים בשחקן הישראלי.

חנוך מינץ: אין הזדהות בין שחקן ישראלי לבין המקום בו הוא משחק.

חנוך מינץ: בעבר פערי התקציבים היו כמו היום, אבל היו שחקנים כמו דורון שפע ודורון חזן בהפועל ירושלים, או שחקנים אחרים שהיו מזוהים עם הפועל תל-אביב ועם הפועל רמת-גן ושיחקו בקבוצה לאורך זמן.

חנוך מינץ: היום אין את ההזדהות הזאת.

חנוך מינץ: יותר מזה, אין התמודדות לאורך זמן, אין בניית קבוצה לאורך זמן, וכתוצאה מכך כל קבוצה, כולל הפועל ירושלים, ובוודאי הפועל תל-אביב, כל יומיים מחליפה את הסגל שלה.

חנוך מינץ: לכן אי אפשר להתמודד עם קבוצה שעובדת לאורך זמן ובצורה שיטתית.

חנוך מינץ: אם מישהו רוצה לבחון את זה לעומק רב יותר – קבוצת הגליל העליון רצה לאורך שנים עם אותו סגל, החליפה רק מאמן וכל הקבוצה נשארה, והיא גם הצליחה, כי היתה קונסטלציה מסוימת שאפשרה לה להצליח באותה עת.

חנוך מינץ: אם לא ייצרו זהות בין השחקנים לבין הקבוצה – אם זה רק כדורסל תחרותי, רק שואו, זה עניין אחד; אבל אם רוצים להגדיר את זה כנגזרת של כדורסל ישראלי, זה עניין אחר.

חנוך מינץ: אני לא רוצה להיכנס כעת להסברים כיצד יש הצלחה באירופה לנבחרות שלנו.

חנוך מינץ: עובדה שבשלב ב' הן לא מצליחות.

גלעד ארדן: אני יכול להזדהות עם חלק מהדברים שאמרת.

גלעד ארדן: אני לא בטוח שבעידן הנוכחי אפשר עוד לעשות את מה שאמרת, ליצור זהות בין העיר לבין הקבוצה לבין השחקן.

דפנה שמואלביץ: יוגב אוחיון בגליל הוא דוגמה למי שבא מקריית שמונה, ושם האולמות מלאים.

חנוך מינץ: שלא יהיו אי-הבנות, ההזדהות היא גורם דומיננטי.

חנוך מינץ: מכבי תל-אביב אכן עושה את זה, מחזיקה שחקנים ישראלים לאורך זמן ולא מחליפה אותם כל יומיים, גם אם השחקן לא הכי טוב.

חנוך מינץ: הם יוצרים קשר מסוים בין האוהדים לבין השחקן.

גלעד ארדן: איך אפשר לשפר את זה?

חנוך מינץ: אני נותן כאן רעיון.

חנוך מינץ: ברגע הראשון יתכן שלמר מזרחי יהיה קשה או למכבי תל-אביב יהיה קשה לקבל אותו.

חנוך מינץ: אני מציע שקבוצה תחזיק 6-7 שחקנים שהם לא "שחקני מקום".

חנוך מינץ: הווה אומר, אגודות א' ו-ב' שרוצות להיות טובות יצטרכו להשקיע בשחקן ה-8, ה-9 וה-10.

חנוך מינץ: לא נוח לי שבירושלים השחקן השמיני הוא שחקן מכבי תל-אביב ולא שחקן מקומי.

חנוך מינץ: אם אני אדע שיש לי שחקן, וארצה להשקיע בו ולקדם אותו, כל ההתנהלות שלי מולו תהיה אחרת.

חנוך מינץ: יש מאמנים שמשחקים רק עם 6 שחקנים, אבל אם רוצים ללכת לגביע אירופה ויותר מזה לא יכולים לשחק עם 6 שחקנים.

חנוך מינץ: דרך אגב, למכבי תל-אביב גם אין בעיה לייצר את השחקנים המקומיים כי רוב השחקנים הטובים שלהם, כמו שנאמר קודם לכן, פזורים בכל מיני מקומות אחרים.

חנוך מינץ: ויותר מזה, אם קבוצה תרצה לקחת שחקן ממקום אחר, למשל מהפועל חיפה, היא תדע שבהתחלה, ב-3 השנים הראשונות שלו בקבוצה, היא צריכה להביא אותו כהשקעה והוא ייכלל בשישייה שהם לא שחקני המקום.

חנוך מינץ: היום קבעו גם דמי השבחה.

חנוך מינץ: זה מצחיק אותי מאוד, כי קבוצות בכלל לא באות להשקיע בשחקנים.

חנוך מינץ: לפעמים שחקן מגיע לקבוצה מסוימת ומקבל מעט מאוד כסף, ואחרי שנה הוא משתפר, כי הוא משקיע לרוב בעצמו, והולך למקום אחר.

חנוך מינץ: כשהייתי צעיר – ואני פחות או יותר במחזור של מיקי ברקוביץ – לאגודה היה אכפת, לנבחרת היה אכפת, לשחקן, ואחר-כך להורים.

חנוך מינץ: היום זה מתחיל בהורים, ממשיך בשחקן, מגיע לנבחרת, והאחרונה שאכפת לה היא האגודה.

חנוך מינץ: יש לזה משמעות גדולה מאוד, גם בהתנהלות היום-יומית בתוך קבוצות.

חנוך מינץ: מאמנים נתקלים בבעיות, גם במחלקות נוער, של עימותים עם הורים.

שמעון מזרחי: מר חנוך מינץ אמר דברים חשובים מאוד ומעניינים מאוד.

שמעון מזרחי: אני רוצה להפנות תשומת לבך, בזמנו חבר הכנסת דדי צוקר חוקק איזה חוק פופוליסטי שנקרא "הסגר קטין", שמי שמגיע לגיל 17 יכול להודיע במכתב שבסוף העונה הוא משתחרר.

שמעון מזרחי: בעקבות החוק הזה, הרבה מאוד אגודות ביטלו את מחלקות הנוער שלהן.

שמעון מזרחי: אמרו: בשביל מה אנחנו צריכים לגדל נוער?

שמעון מזרחי: אנחנו מגדלים את השחקן, משקיעים בו, משלמים הרבה כסף למאמנים, נותנים אולמות, אבל הוא יגיע לגיל 16 או 17 ויעזוב.

שמעון מזרחי: אנחנו במכבי תל-אביב לא הושפענו מזה וממשיכים להשקיע הרבה כסף בנוער.

שמעון מזרחי: אני חוזר ואומר, זאת בעיה.

שמעון מזרחי: את הנושא הזה חייבים לתקן על-ידי ביטול החקיקה הזאת על הסגר קטין.

שמעון מזרחי: להבדיל מהכדורגל, בכדורסל זה לא קיים.

שמעון מזרחי: בכדורגל כרטיס השחקן שייך לאגודה.

שמעון מזרחי: זה נושא חשוב מאוד.

שמעון מזרחי: בכדורסל, בגלל ארגון השחקנים, אין לנו בעלות על כרטיס השחקן.

שמעון מזרחי: את זה אדון אליישר צריך להבין, זה מבריח את הקהל.

שמעון מזרחי: כיצד מכבי חיפה מחזיקה מעמד?

שמעון מזרחי: ממכירת כרטיסי השחקן.

שמעון מזרחי: אגב, זה נהוג בכל אירופה, שם רוכשים שחקן ב-5 מיליון לירות שטרלינג, ב-10 מיליון לירות שטרלינג וכדומה.

שמעון מזרחי: דבר נוסף שאני רוצה לומר ועוד לא נאמר כאן, עד לפני שנתיים הרבה מאוד קבוצות הסתמכו בתקציבן על הסיוע והתמיכה של הרשויות המקומיות.

שמעון מזרחי: בימים שמשרד הפנים הלחיץ את הרשויות המקומיות נוצרו לצערנו הרב בעיות.

שמעון מזרחי: קבוצה כמו אילת, שהיתה הקבוצה הדרומית ביותר, נסגרה מכיוון שעיריית אילת הפסיקה להעביר לה תמיכה.

שמעון מזרחי: קבוצת הגליל העליון נכנסה לפירוק כיוון שהמועצה המקומית לא העבירה לה תקציבים.

שמעון מזרחי: חברי מראשון-לציון מכיר את הבעיה, עיריית ראשון-לציון החזיקה את הקבוצה בסכומים נכבדים מאוד וכאשר היא סגרה את הברז גם הקבוצה נכנסה לפירוק.

שמעון מזרחי: בהרצליה היה ראש עירייה, מר אלי לנדאו, שתמך גם בכדורגל וגם בכדורסל אך כאשר ראש העירייה התחלף נסגרו התקציבים.

שמעון מזרחי: היום איחדו את רעננה והרצליה לקבוצה אחת ובכל זאת הקבוצה הגיעה לפירוק בבית-המשפט אולם יצאה ממנו.

שמעון מזרחי: אני חושב שצריך לומר במסגרת חקיקה שכל רשות מקומית חייבת לתמוך בקבוצה בליגת העל בסכום מינימלי שייקבע.

שמעון מזרחי: למה הקבוצה צריכה לשלם עבור שימוש במתקני ספורט ששייכים לציבור ונבנו בעיקר בכספי המועצה להסדר ההימורים בספורט?

שמעון מזרחי: הרי מאות אלפי דולר משולמים כשכירות על האולמות והם יכלו להיחסך.

ניר אלון: אני רוצה להתייחס למה שאמר מר שמעון מזרחי.

ניר אלון: בשנים האחרונות, מאז נחקק החוק שביטל את הסגר הקטינים, נוצרה בעיה אולם בשנה האחרונה התחלנו לדבר על דמי השבחה.

ניר אלון: זה ייתן מוטיבציה לקבוצות לטפח שחקנים במשך 3 שנים ולאחר מכן לגבות כסף.

גלעד ארדן: אני מתנצל שאני צריך לעזוב לכמה דקות ובינתיים חברת הכנסת פולישוק תחליף אותי.

ניר אלון: לגבי הרעיון על הקלות במיסוי – אני מצטרף לדעתו של מר אבנר קופל.

ניר אלון: כך קיים במדינות אחרות באירופה ואפשר לעשות את ההגבלה הזאת גם בארץ.

ניר אלון: דהיינו, להוריד את שיעור המס שמשלמים השחקנים הישראלים, שאורך הקריירה הספורטיבית שלהם קצר, בין 10-15 שנים, ולהגדיל עד תקרה של 100,000 דולר את מדרגת המס, מ-25% ל-50%.

ניר אלון: אני מציע להשקיע את זה בקרן מסוימת לשחקנים, שתיפתח כאשר השחקן יגיע לגיל פרישה.

שמעון מזרחי: כבר פתחנו קרן לשחקנים, שגם איגוד הכדורסל מזרים אליה כסף.

אבנר קופל: ההסתדרות רוצה הרבה קרנות.

דפנה שמואלביץ: איגוד הכדורסל לא השקיע שם ולו שקל אחד.

מל פולישוק-בלוך: כמה כסף יש בקרן שאתה מדבר עליה?

דפנה שמואלביץ: אפס.

שמעון מזרחי: יש קרן שחקנים שליד איגוד הכדורסל, לשם מופרש כסף לכל השחקנים שנוטלים חלק במשחקי הנבחרת.

שמעון מזרחי: שם מצטברים סכומים יפים מאוד, של עשרות אלפי שקלים.

מל פולישוק-בלוך: מה אפשר לעשות עם עשרות אלפי שקלים?

שמעון מזרחי: אבל לא מזה השחקן חי.

שמעון מזרחי: הוא גם מקבל שכר עבור משחקו באגודה ועבור ההשתתפות בנבחרת, ופרט לכך מופרש לו כסף לקרן השחקנים.

ניר אלון: בכל מקרה, אנחנו מצטרפים לדעת יושב-ראש מינהלת ליגת הכדורסל.

ניר אלון: אנחנו חושבים שהתמיכה שלנו צריכה להיות בכך ששחקנים יוכלו ליהנות ממדרגת המס המופחתת לכשיפרשו.

ניר אלון: אני חושב שזה יגרום לכך שקבוצות ייקחו שחקנים לא משיקולים כלכליים בלבד אלא משיקולים מקצועיים.

ניר אלון: דיברתי קודם על שחקנים ישראלים בחמישייה.

ניר אלון: מר ירמי אולמרט אמר את דעתו, ואני חושב שאני מבין את עמדתו, על ההשלכה שיש לדקות משחק של שחקנים ישראלים בקבוצות על תפקוד הנבחרת.

ניר אלון: במשך שנים שחקנים שהובילו את הקבוצות שלהם הובילו גם את הנבחרת.

ניר אלון: אני חושב שהוספת דקות משחק לשחקנים ישראלים וכן קביעת דמי השבחה, ייתנו מוטיבציה לקבוצות לטפח את השחקנים הישראלים.

אבנר קופל: צריך לתת לחבר הכנסת עמיר פרץ לקבוע גם את החמישיות ...

ניר אלון: אני לא חושב שחבר הכנסת עמיר פרץ צריך לקבוע את החמישיות.

ניר אלון: כבודו במקומו מונח, והוא דואג לנו בהרבה מישורים אחרים.

ניר אלון: מר שמעון מזרחי ציין בתחילת דבריו מה זה ספורט בכלל.

ניר אלון: כאוהד ספורט כאשר אני מגיע לתחרות – כדורסל, כדורגל, הוקי או אפילו דוקים – אני לא רוצה לדעת את התוצאה מראש.

ניר אלון: כאשר אני יודע את התוצאה מראש ההנאה נפגמת.

ניר אלון: לכן אני חושב שגם מר שמעון מזרחי וכל הצוות המכובד של מכבי תל-אביב – ואמר לי את זה מר עמי אשל בכמה הזדמנויות – צריך ללכת לכיוון - - -

שמעון מזרחי: עוד רגע אתה גורם לכך שאני אפטר אותו ...

ניר אלון: צריך שיהיו קבוצות שיוכלו להתמודד עם מכבי תל-אביב.

ניר אלון: מר שמעון מזרחי דיבר על כסף ציבורי.

ניר אלון: כסף ציבורי זרם, זורם היום ויזרום גם בעתיד.

ניר אלון: נכון שהיה משבר ברשויות המקומיות ונכון שהרבה קבוצות נשענו בתקציבן על תקציב הרשויות.

ניר אלון: אבל, מר אבנר קופל, כאשר יש כסף ציבורי צריך שיהיו לו גם השלכות על השחקנים הישראלים.

אבנר קופל: גם.

אבנר קופל: לא רק.

ניר אלון: אני יודע שהיית בשנים האחרונות מהיוזמים להצטרפות זרים לליגה, ובאמת הליגה איכותית יותר וטובה יותר, אבל בעניין הזה רבים בענף מחזיקים בדעה שבראש ובראשונה צריך לדאוג לשחקנים בישראל.

ניר אלון: צריך לראות את טובת הליגה, ואני רואה את זה דרך העיניים של השחקנים הישראלים.

שלי פז: אני מ"ידיעות אחרונות".

שלי פז: ככל הידוע לי, הצעת החוק לביטול המס המופחת על שחקנים זרים עברה קריאה ראשונה ותקועה שם.

דפנה שמואלביץ: היא עברה קריאה טרומית, לא קריאה ראשונה.

שלי פז: אני רוצה לדעת מה קורה עם הצעת החוק הזאת.

גלעד ארדן: מי הגיש אותה?

קריאות: חבר הכנסת עמיר פרץ.

מל פולישוק-בלוך: רק לפני שבועיים זה עבר וכנראה ידונו בהצעת החוק אחרי הפגרה.

שלי פז: זה לא הולך להיות מטואטא מתחת לשטיח?

מל פולישוק-בלוך: לא.

גלעד ארדן: אם הצעת החוק עברה בקריאה טרומית, סימן שהממשלה תמכה בה.

שמעון מזרחי: אני לא רוצה לפגוע באף אחד, אבל נדמה לי שאף אחד לא הבין בעד מה הוא הצביע.

מל פולישוק-בלוך: אל תגזים.

מל פולישוק-בלוך: אני הצבעתי נגד, דרך אגב.

שמעון מזרחי: אגיד לך למה הצבעת נגד, כי ראית את הנייר שעליו הובאה הצעת החוק, שנשא תאריך מחודש מאי 2003.

שמעון מזרחי: כשהיה משבר עם ארגון השחקנים כחלק מהלחץ שלחו את חבר הכנסת עמיר פרץ להגיש את הצעת החוק הזאת.

מל פולישוק-בלוך: עכשיו הוא הוציא את זה מהמגירה.

שמעון מזרחי: חבר הכנסת עמיר פרץ לא יודע שהוא גורם להפרת הסכם בין ארגון השחקנים לבין מינהלת ליגת הכדורסל ואיגוד הכדורסל, שבו כתוב במפורש שבתקופת ההסכם לא יכולים לעשות את הדברים האלה.

שמעון מזרחי: זה לחץ נוסף.

ניר אלון: דיברתי על זה עם חבר הכנסת עמיר פרץ, הסברתי לו והראיתי לו את סעיף 19 להסכם.

ניר אלון: גם אם לא היה הסכם, תקיעת כף שלי אתך מספיק חשובה לי כדי לא להפר אותה.

ניר אלון: חבר הכנסת עמיר פרץ לא חתום על ההסכם ולכן הוא מצא עצמו חופשי להגיש את הצעת החוק הזאת.

ניר אלון: העניין הזה יסודר, כידוע לך.

ניר אלון: לגבי ההפליה במס – הפליה קיימת.

ניר אלון: כמו שאמרתי קודם, אנחנו רוצים להוזיל את העלויות.

גלעד ארדן: אבדוק היום היכן עומדת הצעת החוק, כי לא ברור לי הסטטוס שלה.

אייל פרי: אני אוהד הפועל ירושלים.

אייל פרי: אני לא קשור ל"דור שלם דורש שוויון".

אייל פרי: אני גם לא חושב שהפתרון שלהם טוב.

אייל פרי: מכבי תל-אביב יכולה להצליח באירופה ולשחק עם זרים ועם בוסמנים ומה שהיא רוצה, וכנ"ל הקבוצות האחרות.

אייל פרי: אבל השאלה מה קורה בליגה שלנו.

אייל פרי: נכון, נבחרת העתודה השיגה תוצאות יפות מאוד, וזה מראה שיש לנו צעירים מוצלחים, אבל בנבחרת הבוגרת יש לנו בעיה קשה.

אייל פרי: לראשונה ישראל לא עלתה לאליפות אירופה, על אף שיש עכשיו עוד ניסיון לתקן את זה, אבל יש לנו בעיה.

אייל פרי: עיקר הבעיה, לפי דעתי, שלמכבי תל-אביב יש את הזרים הכי טובים, המתאזרחים הכי טובים, הישראלים הכי טובים.

אייל פרי: הכול הכי טוב היא לוקחת אליה.

חנוך מינץ: וההנהלה הכי טובה.

מל פולישוק-בלוך: זה באמת פתרון, להחליף את ההנהלות ...

אייל פרי: כשיש לך כסף אתה יכול לנהל כמו שצריך.

מל פולישוק-בלוך: זה לא עובד כך.

מל פולישוק-בלוך: הנהלה טובה עושה כסף.

שמעון מזרחי: אתה יודע מי ביקש שיהיו 4 זרים בליגה?

שמעון מזרחי: כולם חושבים שזה מכבי תל-אביב.

אייל פרי: הזרים שמכבי תל-אביב יכולה להביא טובים בהרבה מהזרים שיכולות להביא יתר הקבוצות.

גלעד ארדן: אני מבקש לסכם את הדיון.

גלעד ארדן: אני שמח שקיימנו את הדיון, למרות שהתלבטתי אם בכלל ראוי לקיים בכנסת דיון כזה.

גלעד ארדן: בשונה מהדיון שיהיה כאן בשבוע הבא, על הימורים במירוצי סוסים, שבו יש לכנסת סמכות ישירה, בנושא הזה לכנסת אין סמכות ישירה, ואני גם לא בטוח שכדאי שתהיה לה סמכות כזאת.

ירמי אולמרט: איגוד הכדורסל הוא עמותה רשומה על-פי חוק.

גלעד ארדן: באתי בראש פתוח ונפגשתי עם שני הצדדים, אם אפשר לקרוא לזה כך.

גלעד ארדן: אני חושב שלאחר הדיון הזה – זאת העמדה שלי אבל כיוון שלא היו כאן עוד חברי כנסת זאת תהיה גם עמדת הוועדה – השתכנעתי לחלוטין שאין שום טעם היום ללכת לפתרונות כאלה, שאולי נדמה כאילו יש בהם טעם כלשהו אבל כאשר בוחנים אותם לעומק מתברר שקביעת תקרת שכר יכולה ליצור זעזועים קשים שיסכנו גם את מה שיש היום בכדורסל הישראלי.

גלעד ארדן: יחד עם זאת, יש לבחון כמה נושאים אחרים, שאולי באמת הכתובת היא לא אתם אלא אנחנו.

גלעד ארדן: עלו כאן כמה נושאים שאני רוצה להתייחס אליהם.

גלעד ארדן: קודם כול בעניין ערוץ 1.

גלעד ארדן: הגנתי על כך שערוץ 1 קונה את זכויות השידור של משחקי מכבי תל-אביב ואני בהחלט חושב שיש להם חובה כלפי הציבור בישראל לשידור משחקי הכדורסל הישראלי בכללותו.

גלעד ארדן: אני מוכן ליזום דיון איתם בנושא הזה.

גלעד ארדן: אם זה יעזור להעלות את סכומי הכסף שהקבוצות מקבלות בשל זכויות שידור, גם עשינו משהו.

גלעד ארדן: בנוגע לחוק צוקר, אני לא מכיר היטב את הנושא הזה.

גלעד ארדן: ביקשתי ממר מתי שטיינר, יועץ הוועדה, להעביר לי העתק מהחוק הזה.

מל פולישוק-בלוך: תוכל להגיד לי בקצרה מה זה?

שמעון מזרחי: בהתאם לחוק הספורט, שחקן שמגיע לגיל 16 יכול לשגר מכתב לאגודה בה הוא משחק ולהודיע לה שבתום העונה הוא יעבור קבוצה.

שמעון מזרחי: זה יוצר אנטי-מוטיבציה להשקיע בשחקני נוער.

גלעד ארדן: זה יוצר חוסר מוטיבציה לקבוצות להשקיע בנוער, כי ברור לקבוצה שבגיל 16-17, אחרי כל מה שהקבוצה השקיעה, הוא יעבור לקבוצה שתציע לו משהו טוב קצת יותר.

ניר אלון: מגיל 16 קשה מאוד לעבור, אז צריך שנתיים הסגר וזה ויה דולורוסה.

ניר אלון: אני דיברתי על דמי השבחה, לא על העניין הזה.

גלעד ארדן: לגבי הקלות במס, לא אגיד שקל היום להעביר בכנסת תיקונים שעולים כסף, אבל בכל זאת, זה לא משהו שנלקח מהמדינה.

אבנר קופל: אני מוכן להכין טיוטה, נייר עבודה שייסב תשומת לבכם לנושא.

גלעד ארדן: אני מוכן לבחון הצעת חוק בעניין זה.

מל פולישוק-בלוך: לגבי המיסוי – צריך לומר שתהיה העדפה לישראלים, אבל לא גריעה של הזרים.

מל פולישוק-בלוך: אלה שני דברים שונים.

מל פולישוק-בלוך: הצעת החוק של חבר הכנסת עמיר פרץ קובעת שאסור לקחת זרים, וזה לא ראוי בעיני.

מל פולישוק-בלוך: תעשו כך שיהיה כדאי לקחת ישראלים.

אבנר קופל: את צודקת במאה אחוז, זאת הכוונה.

גלעד ארדן: לגבי הרשויות המקומיות, לדעתי בעידן הנוכחי זה בזבוז זמן.

גלעד ארדן: אין שום סיכוי לכפות חוק כזה במצב הנוכחי של הרשויות המקומיות.

גלעד ארדן: אם בעוד כמה שנים יהיה שינוי אפשר יהיה לחשוב על זה.

גלעד ארדן: ואם כבר, אז למה רק בכדורסל ולא בענפי ספורט נוספים?

גלעד ארדן: מי יקבע את זה?

גלעד ארדן: הדבר הזה לדעתי חסר סיכוי.

גלעד ארדן: כפי שאמרתי, אני בהחלט מתכוון לעשות עבודה בשלושה עניינים – תיקון חוק הספורט, הצעת חוק להקלות מס, והשידורים בערוץ הראשון.

גלעד ארדן: אני מקווה לקבל מכם הצעות כלשהן.

גלעד ארדן: והדבר האחרון, ובשבילי אולי הכי משמעותי – אני לא מצפה מכם להביע כאן עמדה, אבל אני חושב שהמגמה, לקבוע מין רף מינימלי של שיתוף שחקנים ישראלים בליגה בישראל, היא דבר שאתם כן צריכים לקחת בחשבון ולנסות לעודד אותה.

גלעד ארדן: אם המחיר של זה הוא פתיחה מוחלטת או רבה יותר לשיתוף שחקנים זרים בזירה הבין-לאומית או גם בליגה הישראלית, אתם כבר תבחנו את ההשלכות.

גלעד ארדן: אני חושב באופן אישי שזאת צריכה להיות המגמה.

גלעד ארדן: אבל עוד פעם, אשמח לשמוע את ההמלצות לאור הכנס שתערכו ואחר-כך להתייחס אליהן.

דפנה שמואלביץ: דיברת על שני צדדים, אבל למעשה דיברת על נציגי הקבוצות והמינהלת ונציגי האוהדים.

דפנה שמואלביץ: כאשר הנושא על הפרק הוא שוויוניות בליגה ותקרת שכר, אני חושבת שחייבים לדבר על שלושה צדדים.

דפנה שמואלביץ: אני חושבת שקול השחקנים חייב להישמע, לפחות ברמה של הקבוצות.

דפנה שמואלביץ: בסך הכול את השכר שלהם אמורים להגדיל.

גלעד ארדן: הורדתי את זה מסדר היום.

דפנה שמואלביץ: אני רק אומרת, להבא כאשר עולה לדיון נושא הנוגע לנו קחו בחשבון שיש עוד פרטנר.

גלעד ארדן: הזמנתי אתכם.

גלעד ארדן: מה את רוצה עוד?

גלעד ארדן: הנה אתם כאן, ודיברתם שניכם, והרבה.

גלעד ארדן: תודה רבה לכולם.